# Diina Lislaam.

Weeɓitannde ƴi'e Alqur'aana e Suuna ɓurnaaɗo tagefo.

Heblude:

Fahd ibn Hamad Al-Mubarak

En fuɗɗorii Innde Alla, Huuɓuɗo yurmeeende, Heerorɗo yurmeende.

# Hunorde

Denndaangal yettooje ɗen woodanii Allah, hiɗen yetta Mo, hiɗen wallinora Mo, hiɗen insinoo e Makko, mooloren Mo boneeji pitaali men, e bonɗi golle men. Kala mo Allah fewni, ko on woni feewuɗo on; kala kadi mo O majjini, a heɓantaa on giɗo ɗowoowo. Mi seedike wonnde reweteeɗo tanaa Allaahu alaa, e wonnde Muhammadu ko jeyaaɗo Makko e Nulaaɗo Makko. Yo Allah juulu e makko O hisna mo kisal ɗuuɗungal.

Si ɗum feƴƴii:

Hiɗen hanndi fewndo hannde, e wallifannde newiinde ñoggaa, weeɓitiraynde diina Lislaamu kan no ka moftiri. Foti ko ko yowondiri e fiɓnde, maa dewe, maa gollodal, maa neediijii e ko wanaa ɗum. Hara janngoowo nden wallifannde, hino waawi heɓude miijo ɓanngungo huuɓitungo fii diina Lislaamu. Naatoowo diina kadi heɓa e mayre ruttorde aranere fii anndinagol ñaawooje e neediiji, yamiraaɗi e haɗaaɗi. Nden wallifannde wona e juuɗe noddanooɓe Allah, nde nantinee e ɗemɗe ɗen fow, nde henndinee kala lamndotooɗo fii diina Lislaam e kala naatoowo e diina kan. Kala mo Allah muuyani feewugol, feewira nde, nde wona daliila yottagol e yimɓe ooñiiɓe e majjuɓe.jj

Ado fuɗɗagol deftere nden, ko maa waɗa laawi e doɓtanɗe ɗe ballifo on rewata e mun, fii no faandaare mayre on newora hewtugol. Hino jeyaa e ɗen ɗate:

Weeɓitirgol kaa diina, immorde e nassuuji Alqur'aana e Sunna, hara wanaa e ko eggaa e yimɓe, maa ɗate falsafayankooje fii henangol jamaa on. Ɗum le ko fii piiji buy:

a- tawde si haala Allah kan nanaanma, fanndaarene Makko nden gelaama, kala mo O muuyani peewal feeway ontuma, hujja on ñiiɓa e majjuɓe saliiɓe ɓen, wano Allah daaliri non: "Si gooto e sirkooɓe ɓen hoɗdaniima ma hoɗtu mbo, haa o nana daalol Allah ngol, refti yottinaa mo nokku hoolaare makko nden". [At-Tawbah : 6] Hino hasii ka hujja ronka ñiiɓirde eggaaɗe e yimɓe ɓen maa ɗate falsafayankooɓe jilluɗe ustaare e palje.

b- tawde Allah yamirii en yottinirgol diina Makko kan e wahayu on no jippori non,O yamiraa en sincugol ɗate falsafa ko fewniren yimɓe ɓen, sikken en battiniray ɗum e maɓɓe. Ko fii honɗum himmirten ko en yamiraaka, tertoɗen ko yamiraɗen kon?

c- tawde kadi ɗeya ɗate noddirɗe e diina, wano yewtugol yaacna fii ooñanɗe lunndiiɓe ɓen, rutta ɓe; foti ka fiɓnde, maa ka dewe, maa ka jikkuuji, maa ka neediiji, maa ka faggudu maa huutorgol wennje miijo; wano yawtugol fii tabintinnde woodeede Allah - O toowii e ko tooñuɓe ɓen wi'ata Mo - maa yewtugol fii ko waylaa kon ka Linjiila e ka tawreeta e ɗeya Defte diina, ɓanngina ko ɗuytaa e ko bonnaa e majje, ɗum fow hino gasa wonnde naatirɗe ɓannginirgol piɓe bonɗe lunndiiɓe ɓen, hino gasa wonnde kadi njooɓa pinal juulɗo -e hoore non o lorotaako e waaseede anndude ɗum - Kono ɗum waawaa wonnde tuuginorde e fokkitannde nde noddirgol fjaade Allah darato.

d- tawde kala naatirooɓe lislaamu e ɗee ɗate yawtuɗe, wanaa tun hara ɓen ko juulɓe tigiri. Goɗɗo no naatira e kaa diina sabu weleede mo huunde heeriinde nde o fensitanaa, hara non o gomɗinaa piiji goo e diina kan; ɗum ko wano weleteeɗo fii heeroriiɗi faggudu Islaamu ndun, kono hara ontigi gomɗinaa fii laakara, maa hara o gomɗinaa woodeede jinna e seytaane ekw.

Sugu ɓen yimɓe, lorra maɓɓe on e Lislaam, hino ɓuri nafa maɓɓe kan.

e- tawde Alqur'aana hino battina e pittaali e ɓerɗe. Si feere accaa hakkunde mayre e majje, pittaali laaɓuɗi ɗin noototo nde, ɗi toowira ƴanɗe gomɗinal e gomɗal. Ko fii honɗum heedaten hakkunde mayre e majje?

Wata jaaɓondiral, maa tippugol e ko fewndii, maa laawi yawtuɗi naatu e fii weetitugol kaa diina. Yo ka weeɓitire no ka jippori non, jokka ɗum e laawol makka on ka yewtugol yimɓe ɓen, yaarana ɓe doy-doy e ñiiɓal ngal.

Hino habboraa wallifannde nden newagol binndol, e ñoggugol fotde baawɗe, fii no nde newora yooɓagol hakkunde yimɓe ɓen.

Si en yeɗaama gaynugol ɗee golle, en muulii nde egganɗe ujune sappo mjiliyon, ɗen hewtii e juuɗe ujune sappo yimɓe, gooto e teemedere maɓɓe tun gomɗina Aayeeje e Hadiiseeje mayre, ko heddii kon yedda ɗum. Kono nden wootere e teemedere nden fewtita en hino yaccoo hino yankinii, hino ɗaɓɓa gomɗinal e gomɗal, kori hiɗa anndi, an musiɗɗo tedduɗo, wonnde ɓen ɗon hino holli naatugol yimɓe ujunere teemedere ka diina Lislaamu? Ɗum ɗon non, sikke alaa wonnde ko golle mawɗe. Tawde ko nde Allah fewnirta gorko gooto sabu maa, ɓuri moƴƴannde ma e diini gelooɗi boɗeeji ɗin.

Wurin hay si gooto e ɓen noddaaɓe nootaaki, ɓe fow fow ɓe ɗuurnike diina kan, haray enen en tottii hoolaare nden, en yottinii kadi nulal ngal Allah nuli en ngal yottingol.

Himme noddanooɓe Allah ɓen, wanaa bee tun no yimɓe ɓen yaniranee fii diina kan, maa wano Alqur'aana jooporii fii rerɗingol e peewal maɓɓe: "Si a rerɗii e peewal maɓɓe, [anndu] pellet, Allah fewnataa on Mo o majjini". [An-Nahl: 37]. Himme maɓɓe ko haani wonnde, ko ko Annabiijo maɓɓe jom kisiyee on himmirnoo kon, mo jom mun daalani : "Ko an yo Nulaaɗo, yottin ko Jippinaa kon e maaɗa immorde ka Joomi maa, si a waɗaali, haray a yottinaali nulal Makko ngal. Allah ko daɗndoowo ma e yimɓe ɓen." j[Al Maa'ida: 67].

jHiɗen toroo Allah nde woneten en fow men, wallindirooɓe e yottingol diina Makko kan faade e yimɓe ɓen fow, e nde O waɗata en wallitorɓe moƴƴere, noddanooɓe nde, salotooɓe sakkoo bone. Ko Allah ɓuri anndude. Yo O juulu e Annabiijo men on Muhammadu.

## Janngoowo tedduɗo,

Ndee defetere ɗoo, ko anndinaynde ma diina Lislaam, no newori huuɓitiri bannge mun fow (fiɓnde mun, neediiji mun, sari'aaji mun, denndaangal tinndinooje mun).

Mi etijke emayr e jokkugol piiji buy:

1- Ko yewtugol fii bindeeje diina ɗen tun.

2- Raɓɓindinoo fote baawɗe am.

3- Weeɓitira Lislaamu on, tippude e ɓullitirɗe makko ɗen (woni Alqur'aana, e Hadiiseeji jom kisiyee on) fii no janngoowo on hawrira e ɓullitirɗe lislaamu tigi ɗen o itta heen e tinndinanle ko aldah e heeda.

Musiɗɗo tedduɗo, tuma hawruɗaa e lannoode ndee deftere, a taway a heɓii ko laaɓi e diina Lislaamu kan, heɓaa no ɓeydoroyaa e anndugol kaa diina.

Ndee deftere nde sutiɗaa, ko fewtunde yimɓe ɗuuɗuɓe: hiɗe fewti taho, faalaaɓe naatude ɓen Lislaamu, ɓe annda fii piɓe e neediiji e ñaawooje makko.

Ko non kadi nde fewtiri kala faalaaɗo anndugol diina, teŋtinii diinaaji ɗi yimɓe ujune miliyonji woni naatude e mun. Hinde fewti kadi weldiiɓe Lislaamu ɓen yiɗuɓe yoga e jikkuuji makko, Hinde fewti fahin, ayɓe e lunndiiɓe Lislaamu ɓen ɓe tawata haawnaaki hara ko majjeede ɓe diina kan, woni sabu ayrugol ka aña ka.

Hino jeyaa e ɓen ɓe ndee deftere fewti kadi : juulɓe hatonjimɓe firtangol yimɓe ɓen diina Lislaamu kan. Haray ndee deftere hino wallitora ɓe ɗum, nde hoynana ɓe laawol ngol.

Si tawii non a joganooki miijo e fee Lislaamu, a taway an janngoowo tedduɗo, wonnde hiɗa hanndi e ndee wallitorgol janngugol ndee deftere, fii anndugol ko waɗaa e mayre. Wata ɗum aanine, a heɓay lowe Islaamu ɗuuɗuɗe jaabotooɗe lamnde maa.

# 1- Konngol Tawhiid (La Ilaha Illa Allah)

Tugalal himmungal ngal ka Lislaamu, ko konngol tawhiidi ngol, mahdi Lislaamu ndin mahotaako ɓaawo maggal. Ko ngal woni konngol aranol ngol naatoowo Lislaamu haani feññinirde gomɗinal mun, ɓanngina fiɓnde mun e noone kala. Ko firti La Ilaha Illa Allah?

La Ilaha Illa Allah hino firta:

- Alaa taguɗo winndere nden si wanaa Allah.

- Alaa jeyɗo e pirlitttooɗo ndee tagoore, si wanaa Allah.

- Alaa reweteeɗo hannduɗo e dewal si wanaa Allah.

jjKo Allah woni ko tagi ndee winndere yaajunde, labaande, ñeñaande. E ɗii kammuuli e koode mun toowuɗe, yahrayɗe yaadu ɗiggundu, e dillere yooɗunde. Ko Allah tun jogitii ɗin. Ndii leydi kadi e pelle mun, e ndantaaje mun, e canɗi mun, leɗɗe mun e tuteteeriiji mun, henndu mun e di'e mun, njorndi mun e maaje mun, hoɗu ɓe ndi e jinndooɓe e mayri fow ko Allah tagi woodini.

Alla daali ka Deftere Makko teddunde: "E naange ngen, hinge doga haa e ñiiɓirde magge; ɗum ko eɓɓoore Fooluɗo, Annduɗo On. E lewru ndun, Men eɓɓani ndu jipporde, haa ndu waɗtinira wa baaŋal tamaro kinngal. Wanaa naange ngen woni ko haanini hewtitagol lewru ndun, wanaa jemma on woni ko aditotoo ñalorma on; kala majji non, ko e laawol mun woni dogude". [Yaa-Siin : 38 - 40].

Leydi ndin kadi, Men weerti ndi Men werlii e mayri pelle, Men fuɗini e mayri kala nooneeji [puɗi] wooɗuɗi, fii tasakuyee e waaju wonannde kala jeyaaɗo ruttotooɗo. Men jippiniri kadi ndiyam barkinaaɗam ka kammu, Men fuɗiniri ɗam gese e gabbe soñeteeɗe, e laɗɗe tamaro juutuɗe wonduɗe e piindi fawondirndi". [Qaaf : 7-10].

Ko ɗum woni tagu Allah tedduɗo toowuɗo On. O waɗu leydi ndin ñiiɓundi, O heertiniri ndi ko pooɗata haajuuji nguuree ɗin. Huunde ɓeydotaako sakko dillannde mayri on satta, huunde ɗuytotaako e mun, sakko wuurɓe e mayri ɓen wjona e diwjde. Tawde huunde kala ko eɓɓaande ka Makko.

Men jippinir e kammu ngun, ndiyam laaɓuɗam, ɗam nguurdam wjonataa ɓaawo mun. "Men waɗi umjmaadee ndiyam ɗam kala huunde wuuru nde". [Al-Anbiyaa' : 30]. O yaltiniri ɗam puɗi e dimɗe, O yarniri ɗam neemoraaɗi e yimɓe, O hebiliri ɗam leydi ndin ko mara ɗam, O udditiri ɗam ɓulli e canɗi.

O fuɗiniri ɗam gese labiraaɗe leɗɗe mun e puɗi mun, e piindi mun, e ŋari mun. Ko Allah labini ko O tagi kon fow, O fuɗɗori tagugol neɗɗo on e loopal.

Neɗɗo mo Allah adii tagude on, ko baaba Aadama (yo o his). O tagir mo e loopal, refti O fotini mo, O mbaadi mo, O wutti wonkii kin e makko, hooti O tagiri debbo makko e makko tigiri, refti O waɗi dammbe makko ɗen, immorde e ndihal hoykal.

Allah daali: Gomɗii Men tagriii neɗɗanke on immorde e lasili loopal. Refti Men waɗi mo toɓɓere [maniiyu] e nder ñiiɓirde huɓindiinde. Refti Men Tagi toɓɓere nden heɗɗere, Men Tagi heɗɗere nden huyre, Men Tagi huyre nden ƴi'e, Men holtini ƴi'e ɗen teewu. Refti Men fuɗɗanii mo Tagu goo. Allah mawnii, moƴƴo taguɗo". [Al-Mu’minuun: 12-14].

O daali kadi: "On yi'ii ko maniiyooto don ko ? Ko onon tagata mo? Kaa ko Menen woni tagooɓe [ɗum]? Ko Menen hoddiri maayde nden hakkunde mon. Men wonaali ronkinteeɓe e wattitugol yeruuɓe mon, Men fuɗɗira on e ko on anndaa". [Al-Waaqi‘ah : 58-61].

Taskii no Allah tagir maa non, a taway ndin njuɓɓundi ñeñaandi hino haawnii, ndi tawata ko seeɗaaɓe tun anndata fii ɗum, wanaa feere kan ɓe gayna fii mun. O ko nokku dolirdo ko ñaametee timmudo on: fuɗɗora ka hunnduko, taƴa haa wona tosokon haa moɗugol ɗum newoo, refti o moɗira ɗum lookoƴere nden, weddo lonngere faade kojumbol damal takamdi uddito nden ɗemngal coorumjjbal nagl uddoo lonngere nde fa\*a ka fulukuru rewde enndu mumsuru dillooru dille ngilngng. To fulukuru to golle dolgol ngol jokkondira ka reedu ton, haa ñaametee waylo wonta ndeelam damal uddito toon e fulukuruon faade tekteki, to golle dolgol ngol yawtinta waylude rigi neesu faade e rigi gonoowo lobba wonande ɓanndu ndun faggora. Ɗum fewra ka tetekki fii no golle dolgol timmira, ñaametee on e ndii mbaadi lobbiri de fooɗete faade tekteki jillondira e ƴiiƴam ɗam. Ɗum ko unirde timmunde fii yiilorde ƴiiƴam ɗam, juutunde mettunde anndannde, si a wi'ii hiɗa fonta nde, a taway hinde ɓuri ujune kiloo meeterji jokkondirɗi haa yiitidoyi e pompirɗe hakundde ganndiraaɗe ɓernde nden. Nden nde haaɓataa nde tampatah feƴƴinirgol ɗon ƴiiƴam ɗam.

Hino kadi kuppuɗum fii foofaango ngon, nayaɓo on fii ɗaɗi ɗin, jowaɓo on fii ko yaltini goppe ɗen, jeegaɓo e jeeɗiɗaɓo e sappaɓo immorde e ɗin ɓeydotoɗen e mun ñalnde kala, tawde ko majjaɗen e majji kon hino ɓuri ko annduɗen kon. Ko hommbo tagirta oo neɗɗanke e ngal nyeenyal Mbo wanaa Allah?

Ko ɗum waɗi si tawii ko ɓuri bonnde e bonnereeji ɗin aduna, ko waɗtidugol e Allah yeruujo, hara non ko Kanko tagu maa.

Udditu ɓernde maa, yaññaa fonndo maa, taskoɗaa e ñeeñal Allah ngal e nduu henndu ndu foofataa, ndu naatirana maa nokku kala, hara ndu jillaa ko muusinta gite. Hara ndun taƴondir e maaɗa ko foti e famɗude, a maayay ɗon. Ndiyam ɗam yarataa ɗam kadi, e ñaametee maa on, e neɗɗo mo yiɗuɗaa on, e leydi ndi yahataa e mun ndin, e kammuuli ɗi ƴeewataa ɗin, e kala ko gite maa ɗen yi'ata e kode yi\*atah e tagaaɗi ɗin, mawni famɗi fow ko tagu Allah, Tagoowo, Annduɗo.

Miijitagol fii tagu Allah ngun, hino anndina en mawngu e kattal Makko. Hino jeyaa non e ko ɓuri majjude e yimɓe ɓen, yi'ooɓe nguu tagu ñeñaangu hino yuɓɓondiri, tinndinanyngu ñeeñal e kattal wellitungal, e hoore ɗum, ɓe roŋka gomɗinnde taguɗo ɗum On. Allah daali: "Kaa ɓe tagira ɓaawo taguɗo? Kaa ko kamɓe woni taguɓe ɓen? "Kaa (ko) kamɓe tagi kammuuli ɗin e leydi ndin? Ko woni kon, ɓe yananaaka". [At-Toor: 35-36].

Allah seniiɗo On, haqqille hisuɗe ɗen anndiray Mo nii Kanko, ko aldaa woo e anndinagol. Tawde O woodinii ko wallitoo e ɗum, fewta Mo, si wanaa tun, ɗin majjinii woɗiɓe ɓen e Makko.

Ko ɗum waɗi si ɓe heɓii bone maa ñawu, maa annde sattunde anndinnde ka njorndi e ka maaje, ɓe fewta Allah kisan, hara hiɓe ɗaɓɓira Mo faabo yaltugol e ko ɓe yani e mun. Allah non hino nootoo ɓiliiɗo, si ontigi noddii Mo, O huncana mo annde.

Oo taguɗo Mawɗo, Himo mawni ɓuri kala huunde. Wurin O eɓɓindirtaake e huunde e ko O tagi kon. Ko Kanko woni Mawɗo Mo mawngu Mun eɓɓondirtaake e gooto, ngu gooto kadi huɓindotaako anndal mun. Siforiiɗo toowal e dow tagu Mun ngun, ka dow kammuuli Makko. "Hay huunde yerondiraa e Makko; ko Kanko woni Nanoowo, Yi'oowo On". [Ash-Shuuraa: 11]. O nanndaa e huunde e tagu Makko ngun. Ko miijotoɗaa fii Makko, wanaa non woniri.

Kanko seniiɗo On Himo yi'ira en ka dow kammuuli Makko, enen kan en yi'ataa Mo. "Giiɗe ɗen huɓindotaako Mo, Kanko Huɓindoo giiɗe ɗen. Ko Kanko woni Newiiɗo, Humpitiiɗo On." [Al-An‘aam: 103]. Wurin so'irɗe men ɗen hattantaa fii yi'ugol Mo aduna ɗoo.

Gooto e Annabaaɓe ɓen ɗaɓɓuɗo yi'ugol Allah, on woni Annabi Muusaa (yo o hsi), fewndo Allah yewtidunoo e makko ka fello Tuuri. O maaki: ""Joomi, hollam mi ndaare!", Allah daalani Mo: "A yi'ataa lam ; kono ndaaru fello ngon : si ngo ñiiɓii e nokku maggo, aray ka yi'aa lam". Nde Joomi makko feeñannoo fello ngon, O waɗti ngo ɗiggu ngo, Muusaa yani faɗɗaa. Nde o ɗiwtunoo, o maaki : "Senayee woodanu Ma! Mi tuubanii Ma, min ko mi arano e gomɗimɓe ɓen". [Al-A‘raaf: 143]. Ngon fello mawngo toowungo ɗon muncitii, ngo waylorii feeñugol Allah ngol e maggo. Ko honno neɗɗo kan waawirta ɗum e dooloy mun hakindii koy!

Hino jeyaa e sifaaji Allah, wonnde ko O hattanɗo kala huunde. Alla goɗɗum ko no ronkina Alla ka kammuuli maa ka leydi". [Faatir: 44].

ko e Makko nguurndam e maayde ngoni. Ko tagaa kon fow no hatonjini e Makko, Kanko non O hatonjinaa e gooto e maɓɓe. Allah daali: "Ko onon yo yimɓe, ko onon woni hatonjimɓe e Allah ɓen. Allah kan, ko Kanko woni Galo, Yettiniiɗo On". [Faatir: 15].

Hino jeyaa kadi e sifaaji Makko, anndugol huɓindingal kala huunde: "Ko ka Makko woni cottirɗe ko wirnii, anndaa ɗum si wanaa Kanko. Himo Anndi ko woni ka njorndi e ka maayo. Kaakol yanataa si wanaa hara himo anndi fii maggol, wanaa abbere ka niɓe leydi, wanaa keccol wanaa yoorungol, si wanaa no e deftere ɓanngunde". [Al-An‘aam: 59]. Himo anndi ko ɗemɗe men wowlata, e ko tere men huuwata, wurin Himo anndi ko ɓerɗe men soomata: "Himo anndi janfa gite, e ko ɓerɗe ɗen suuɗi". [Ghaafir:19] .

Allah ko ƴellitiiɗo e men, humpitiiɗo fiyakuuji men. Huunde suuɗaaki Mo ka leydi maa ka kammu.O welsindaaki, O yejjitataa, O ɗaanotaako. Allah daali: "Allah, alaa reweteeɗo si wanaa kanko, wuurɗo ñiiɓuɗo. Ŋoŋre nanngataa Mo, wanaa kadi ɗoyngol. ko Kanko jeyi kala ko woni ka kammuuli e ka leydi. Ko hommbo woni on tefoowo ka Makko, si wanaa e duŋayee Makko? Himo anndi ko woni yeeso maɓɓe, e ko woni ɓaawo maɓɓe. Ɓe huɓindotaako huunde e anndal Makko ngal, si wanaa ko O muuyi. Jullere Makko nden no yaaji ɓuri kammuuli ɗin e leydi ndin. Reenugol ɗi aaninaa Mo. Ko Kano woni Toowuɗo, Mawɗo On". [Al-Baqarah: 255].

Himo heerori sifaaji timmal welliaɗi, ɗi jillaa ella e ustaare.

Himo heerori inɗe e sifaaji toowal. Allah daali: "Ko Allah woodani inɗe ɓurɗe moƴƴude ɗen. Noddiree Mo ɗe, tertoɗon ɓen ooñotooɓe ka inɗe Makko : arma ɓe yoɓoyee ko ɓe gollaynoo". [Al-A‘raaf: 180].

Allah alaa kafidiiɗo e laamu Makko ngun, wanaa yerondiriiɗo, wanaa wallondirteeɗo.

Ko O seniiɗo e debbo e ɓiɗɗo, wurin ko O yonndiniiɗo e ɗin fow. Allah daali: "Maaku: Kank Allah ko O gooto. Ko Allah woni faandorteeɗo On. O jibinaa, O jibinaaka. Alanaa mo hay yerondirɗo gooto". Al-Ikhlaas: 1-4]. Allah daali: Ɓe wi'i: "Hinnorante jogitike ɓiɗɗo". Gomɗii on addii huunde nyiddunde. Kammuuli ɗin no do'a seekaade immorde e ɗum, leydi ndin feera, pelle ɗen uuya fii unagol fii ɓe noddanii Jom hinnoranke ɓiɗɗo. Haananaa Jom hinnoranke On nde jogitotoo ɓiɗɗo. Alaa wonɗo ka kammuuli e ka leydi, si wanaa o ardiray ka Jom hinnoranke jeyaaɗo". [Maryam: 88 - 93].

Ko Kano seniiɗo On siforii mawngu e ko labaa, doole e townitaare, laamu e mawngu.

Himo sifori kadi teddungal e yaafuyee, yurmeende e moƴƴere. Ko O yumeteeɗo, Mo yurmeende Mun huuɓiti kala huunde.

Hinnotooɗo kadi, Mo yurmeende Mun aditii tikkere Mun.

Tedduɗo, Mo teddungal Mun alaa kaaddi, ndi lannataa ka iwi.

Inɗe Makko ɗen fow ko moƴƴe, tinndinayɗe e sifaaji timmal wellitungal, ngal haananaa si wanaa Allah.

Anndugol ɗin sifaaji Makko, hino ɓeydana ɓernde yiɗugol Mo mawnina Mo, hula Mo, yankinanoo Mo Kanko Allah.

Ko ɗum waɗi si "La ilaha illa Allah" hino firta jonnitude jeyeede nden Allah tun, e wonnde ko Kanko tun hanndi e Allankaaku ngun, siforiiɗo sifaaji Mun, e timmal Mun. Ko Kanko woni taguɗo, arsikoowo, neeminoowo, wuurnoowo, waroowo, tedduɗo e dow jeyaaɓe Makko ɓen. Ko Kanko tun hanndi e dewal, kafidiiɗo woo alanaa Mo.

Kala saliiɗo rewugol Allah, maa o rewi ko woori Allah, haray o sirkii o yeddii.

Ko Allah tun sujjantee, ruƴƴanee, yankinanee, juulantee.

Ko Allah tun faabibortee, O fewtiree toraare. Haaju woo ɗaɓɓirtaake si wanaa Allah. Goɗɗum goo ɓadortaake ɗfotaare e dewal, si wanaa Allah. "Maaku : "Pellet, julde am nden, e kirse am ɗen, e nguurndam am ɗam, e maayde am nden, ko Allah woodani, Jeyɗo Winndere nden. Kafidiiɗo alanaa Mo! Ko ɗum mi yamiraa, ko mi woni arano e jebbiliiɓe ɓen". [Al-An‘aam:162-163].

## B- Ko fii honɗum Allah tagiri en?

Jaabagol ngal lamndal mawngal, hino himmi haa haa hatti. Ko woni tun, ko maa jaabawol ngol immora ka wahayu Allah. Tawde ko Kanko Allah tagi en, ko Kanko kadi humpitata en ko O tagiri en kon. O daali: "Mi tagiraali jinna e yimɓe, si wanaa fii yo ɓe rew am". [Adh-Dhaariyaat: 56]. Jeyugol ngol, ko sifja denndido tagaade den fof,ngu limoowo (e Malaa'ika en) moftataa m. tagu Makko goo haawniigu ngu Allah tagi. Allah tagir ɗen mofte fow e njuɓɓudi nguurndam majji, hoore jeyal e seningol Mo Kanko Allah jeyɗo winndere nden. Kammuuli ɗin jeeɗiɗi e leydi ndin e ɓen wonuɓe e majji no subhjinanoo Mo, alaa e huunde nde alaa subbunhinoraade yettugol Mo, ko woni tun, on faamataa subunhinaali majji ɗin. [Al-Israa: 44]. Malaa'ika en no ñuñcora subbunhingol, wano neɗɗo ñuncorta foofaango.

Konoi tun, dewgol mjaccudo taguɗo On, ko suɓagol ɗum, wanaa doolee. Ko Kanko tagi on : hino e mo'on yedduɓe, hino e mo'on gomɗimɓe. Allah non no reeni ko golloton kon. [At-Taghaabun: 2].

E a yi'aali wonndem Allah, hino sujjana Mo ɓen wonɓe ka kammuuli e ka leydi, naange ngen e lewru ndun, koode ɗen e pelle ɗen, e leɗɗe ɗen e daabeeji ɗin e ko ɗuuɗi e yimɓe ɓen? Ko ɗuuɗi kon, lepte ɗen wajibike e mun. Kala mo Alla hoyni, haray teddinoowo mo alaa. [Al-Hajj: 18].

Allah tagir en fii rewugol Mo, O ndaara ko haa honto darantoɗen ɗum. Kala rewuɗo Allah, O yiɗi Mo, O yaŋkinanii Mo, O ɗoftii yamaruyeeji Makko ɗin, O pottitii haɗaaɗi Makko ɗin o heɓay welayee Makko, e yurmeende Makko, e giggol Makko, O warjora mo njoɓdi labaandi. Kala non saliiɗo rewugol Allah taguɗo mo arsiki mo On, o townitanii ɗum, o salii jebbilanaade yamaruyeeji Makko ɗin, o pottitoo haɗaaɗi Makko ɗin haray o wonii e tikkere Allah e lepte Makko muusuɗe. Tawde Allah tagiraali en fijindaaru, O addiraali en ɗoo nii tun. Hino jeyaa e majjuɓe komiɗi, yimɓe sikkooɓe wonnde moƴƴere aduna nden -wano nanɗe e gite e haqqil - ko yawtinirɗi tun aduna, refti ontigi waaloo maaya. Ontigi ronka anndude ko addi mo e oo aduna, e ko honto o fokkiti? Allah daali: E on sikku wonnde ko fjirde Men tagiri on, hara on ruttetaake ka Amen gaa? [Al-Mu’minuun :155].

Fotataa ka Makko, gomɗinɗo Mo, hoolori Mo, ñaawinora Mo, yiɗa Mo, yaŋkinanoo Mo, ɓaɗtora Mo dewe, waɗa ko welata Mo e kala huunde e on yeddoowo Mo Kanko taguɗo mo On, mbaadini Mo, o wonta e feenugol maandeeji e diina Makko, o saloo yankinanagol Mo.

Arano on heɓiray Mo teddungal, e mbarjaari, e giggol, e welayee; oya on hawra e tikkere e lepte.

Ɗum ko tuma Allah immintinoyta yimɓe ɓen e genaale maɓɓe, O warjora moƴƴimɓe ɓen e maɓɓe neema e teddungal ka nder Aljannaaji, O leptiroya bonnuɓe townitaniiɓe rewugol Mo ɓen ka nder Yiite.

Hiɗa gasa miijaade mawnugol teddungal e mbarjaari moƴƴimɓe ɓen, tuma tawata ko Allah galo On warjotooɓe teddinira ɓe yurmeende e ngalu Makko ngu lannataa, wanaa goɗɗo goo. Nden moƴƴere ko hattunde toowude neema mo lannataaa (ko ɗum areten yewtude fii mun).

Miijii kadi no lepte ɗen tiiɗiroyta e yedduɓe ɓen, tuma tawata Allah mawɗo toownitiiɗo On woni ko leptoyta ɓen.

# 2- Muhammadu ko nulaaɗo Allah:

Gomɗingol nulal Muhammadu ngal, ko tugala ɗiɗmal ngal ka tugaale lislaamu, ko e maggal woni ko binndeere lislaamu nden mahotoo.

Neɗɗo no silmira seedagol mo wonnde reweteeɗo tanaa Allaahu alaa, e wonnde ko e Makko Muhammadu nanngi nulal.

## a - ko firti wonnde nulaaɗo? ko hommbo woni Muhammadu? hara nulaaɓe goo no adinoo mo?

Ko ɗum etotoɗen jaabagol e ɗii ɗeri ɗoo.

Nulaaɗo: ko gorko hattuɗo goongunde e moƴƴude jikku, mo Allah suɓantoo yimɓe ɓen, O wahayina e makko ko O yiɗi e fiyakuuji diina maa wirniiɗi, hooti O yamiree yottingol e yimɓe ɓen. Nulaaɗo ko ɓanndike nanndo kala ɓanndinke; o ñaamay o yariray wano maɓɓe, himo hatonjina e kala ko ɓe hatonjiŋta. Si wanaa tun, himo heertorii wahayu Allah mo o ƴelliŋtnitirta mo kala ko O muuyi e wirniiɗi maa fiyakuuji diina ɗi o yottinŋta e yimɓe ɓen, himo seerti e maɓɓe ndenka Allah kan e makko fii haɗugol mo yanugol e junuubi mawɗi maa kala ko jiiɓitata yottingol nulal Allah ngal e yimɓe ɓen.

En filloto yoga e peƴƴi nulaaɓe adinooɓe Muhammad jom kisiyee, fii no ɓannginiren wonnde nulal maɓɓe ngal ko gootal, ngal woni noddugol faade e dewal Allah tun. Fuɗɗoren fillayee Baaba Aadaama e ngaygu seytaane ngun hoore makko e geyngol makko.

## b- Aarano e nulaaɓe ɓen, ko ben men Aadama:

Allah tagir ben men Aadama e loopal, refti O wutti wonkii kin e makko. Allah daali: Gomɗii Men tagii on, refti Men mbaadini on, refti Men wi'ani Malaa'ikaaɓe ɓen : "Sujjanee Aadama", ɓe sujji, si wanaa Ibliisa, o jeyanooka e sujjuɓe ɓen. O daali : "Ko haɗu-maa sujjugol nde Mi yamir-maa?" O wi'i : "Miɗo ɓuri mo moƴƴude : A tagii lam immorde e Yiite, A tagii mo immorde e loopal". O daali : "Jippo ton, haananaama nde mawnintintoɗaa ton. Yaltu, an ko a jeyaaɗo e hoyɓe ɓen". [Ibliisa] wi'i : "Nennitanam haa ñalnde ɓe immintintee". [Alla] daali : "An, ko a jeyaaɗo e nennitanteeɓe ɓen". [ Al-A‘raaf : 10-15].

O ɗaɓɓi nde Allah nennitanta mo haa O tonnga leptugol mo ngol, O duŋanoo mo bewingol Aadamaa e geyngol mun, fii tun ngañanaandi e ngayngu. llah duŋorani mo ñeñƴal ngal O faandorii nde seytaande bewinirta Aadama e gyengol munngol, si wanaa jeyaaɓe Allah laɓɓinaaɓe ɓen. O haɗi Aadama e jurriiya mun jokkugol jebbilanoo seytaane, ɓe wona e moolorgol Allah bone makko. Seytaane fuɗɗii kuuɗe mun ɗen e Aadama e debbo mun on Hawaa (mo Allah tagiri e moodi mun) wano ardi non ka fillayee.

"Ko an yo Aadama, hoɗu an e ɓeyngu maa ka Aljanna, ñaamee kala nokku ka yiɗu-ɗon ; wata tun on ɓaɗto ngal ɗoo leggal, sakko laatoɗon e tooñooɓe ɓen". Seytaane sowinsini ɓe, fii yo o feññinan ɓe ko suuɗaa e maɓɓe e awraaji maɓɓe, o wi'i : "Joomi mon haɗiraali on ngal leggal si wanaa fii wata on laato Malaa'ika maa laatoɗon duumotooɓe [ka Aljanna]". O woondani ɓe o wi'i : "Min ko mi laaɓanooɓe on". O hodiri ɓe janfa. Nde ɓe meeɗunoo laggal ngal, awraaji maɓɓe ɗin feeñani ɓe, ɓe waɗti hiɓe surritora kaaki Aljanna ɗin. Joomi maɓɓe noddi ɓe : "E Mi haɗaano on e ngal leggal, Mi wi'ani on : Pellet, seytaane ko gaño mo'on ɓannguɗo?". Ɓe wi'idi ɓe ɗiɗo : "Joomi amen, men tooñii ko'e amen. Si A haforanaali men yurmeɗaa men, ma men jeye e sooyuɓe ɓen". [Alla] daali : "Jippee (ka leydi), yoga mon ko ayɓe yoga. Hino woodani on ka leydi ton ñiiɓirde e dakamme haa saanga". [Alla] Daali : "Ko (ka leydi) ton wuuroton, ko ton kadi maayoton, ko e mayri kadi yaltinoyteɗon". Ko onon yo ɓiɗɓe Aadam! Gomɗii Men Jippinii e mo'on conci surrayɗi awraaji mon ɗin e cuɗaari. -Ko cocni kulol ɗin non ɓuri muƴƴude.- Ko ɗum jeyaaɗum e Aayeeje Alla. Belajo'o, kamɓe ɓe waajitoto. Ko onon yo ɓiɗɓe Aadama! Wata seytaane fitinir on wano o yaltinirnoo baabiraaɓe mon ɓen ka Aljanna, himo ɓoora e maɓɓe conci maɓɓe ɗin fii yo hollu ɓe awraaji maɓɓe ɗin. Pellet, himo reeni on kanko e gorol makko ngol nokku ka on yi'ataa ɓe. Menen Men waɗii seytaaneeji ɗin weldiiɗi ɓen ɓen gomɗintaa. [Al-A‘raaf: 19-27].

Nde Aadama jippinanoo ka leydi, o arsikaa geɗalɓe, o faatii, refti geyngol makko ngol jokkitii ɓeydagol, ɓe hawri e bewanɗe seytaane ɗen, o tuti e maɓɓe ooñagol e rewugol genaale moƴƴuɓe e baabiraaɓe maɓɓe, ɓe wayliri gomɗinal ngal sirku; Allah immini e maɓɓe nulaaɗo jeyaaɗo e maɓɓe, on woni Nuuhu (yo o his).

## 2- Annabi Nuuhu:

Ko gire sappo wonunoo hakkunde Nuuhu e Aadama. Allah nuli mo e yimɓe makko ɓen, ɓaawo ɓe majjude ɓe waɗti rewude ko woori Allah. Hari ko sananmu e kaaƴe e genaale ɓe rewaynoo wano waddaw e suwaa'aw e yagụusa e ya'uụqa e nasra. Allah nuliri mo e maɓɓe ruttugol ɓe e ɗum, rewa Allah tun, wano O humpitiri ɗum e daalol Makko: Gomɗii Men Nulii Nuuhu e yimɓe makko ɓen, o maaki : "Ko onon yo yimɓe am, rewee Allah. Reweteeɗo alanaa on ko woori Mo. Min miɗo hulani on lepte Ñalaande mawnde". [Al-A‘raaf: 59]. O jokkiri non noddugol yimɓe makko ɓen e rewugol Allah nder dumunna juutuɗo, kono ko seeɗa gomɗini mo. O torii Joomi makko o maaki: Joomi, mi noddirii yimɓe am ɓen jemma e ñalorma, kono noddaandu am ɓeydaali ɓe si wanaa dogudu. Tuma kala nde mi noddi ɓe fii yo A haforan ɓe, ɓe waɗa kolli maɓɓe ɗin ka noppi maɓɓe, ɓe buumora comci maɓɓe ɗin, ɓe deppitoo, ɓe mawnintinoo hattirde e mawnintinaare. Refti mi noddirii ɓe e kene, refti mi feññinani ɓe, mi gunndii ɓe e gunndaade, mi wi'i : "Insinanee Joomi mon, pellet, O siforii wonnde Haforoowo. O accitanay on kammu ngun e rewindirde, O ɓeydira on jawle e jiidi, O waɗana on gese, O waɗana on canɗi. Ko heɓi on, on joopaaki e Allah yettoore? Gomɗii le O tagirii on toɓɓe toɓɓe. [Nuuh: 5-14]. E hoore ko o tiiɗnii o jokkindiri kon fow, o etorii fewnugol ɓe no ŋalɗinorii, yimɓe makko ɓen fennu mo, ɓe jalkiti mo, ɓe sifori mo feetere.

Allah wahayini e makko wonnde: "Gomɗintaa e yimɓe maa ɓen si wanaa ɓen gomɗinnooɓe. Wata a suno e ko ɓe gollaynoo ko". [Huud: 36]. O yamiri tafugol laana ka o waɗɗinta kala gomɗinɗo wondude e makko: Himo moƴƴina laana kan. Tuma kala nde dental hoorewal rewi ka o moƴƴinta ton, ɓe jalkita mo. O maaki: "Si on jalkiti men, menen kadi men jalkitoyay on wano jalkitirton [men non]". Aray nde annduɗon ko hommbo lepte hoynanyɗe aroyta e muuɗum, lepte duumiiɗe jippoo e makko. Haa si yamiroore Amen nden aroyii, huɓɓinirɗe ɗen fati, Men daali: "Ronndo e makka kala nooneeji ɗiɗi resindirayɗi e ɓeynguure maa nden -si wanaa ɓen konngol lepte ngol adii e mu'un- e ɓen gomɗimɓe". Gomɗinaano wonndude e makko si wanaa seeɗaaɓe. O maaki: "Waɗɗoree e makka Innde Alla ka dogugol makka e daragol makko. Pellet Joomi am ko Haforoowo Hinnotooɗo". Kan no dogida e maɓɓe e mollooɗe waaɗe wa pelle. Nuuhu noddi ɓiɗɗo makko on, hari on no selindii: "Ko an yo ɓinngel am, waɗɗodu e amen, wata a wonndu e yedduɓe ɓen". O wi'i: "Mi ƴawoyay e fello daɗndayngo lam ndiyam ɗam". O maaki: "Daɗoowo yamiroore Alla nden alaa hannde si wanaa on Mo O yurmini". Molloonde nden heedi hakkunde maɓɓe, o laatodii e yoolaaɓe ɓen. Wi'a: "Ko an yo leydi, moɗu ndiyam maa ɗam! Ko an kadi yo kammu, jogito [sorombooji ndiyam ɗin]!". Ndiyam ɗam ɓeeɓi, fiyaaku on ñaawaa, [laana] kan daroyii ka dow fello juudiiy, wi'aa: "Halkaare woodanii ɓen yimɓe tooñuɓe". Nuuhu noddi Joomi makko, o maaki: "Joomi am, pellet ɓiɗɗo am on ko jeyaaɗo e ɓeynguure am, pellet fodoore Maa nden ko goonga. Ko An ɓuri nunɗude ñaawoore ñaawooɓe". O daali: "Ko an yo Nuuhu, pellet on jeyaaka e ɓeynguure maa, nden (toraare) ko gollal ngal moƴƴaa. Wata a toro Lam ko a alanaa ɗum ganndal. Min Miɗo waajo maa fii wata a jeye e majjuɓe ɓen". O maaki: "Joomi am, mi moolorike Ma nde lanndoto Maa huunde nde mi alanaa ɗum ganndal. Si wanaa A hafranam yurmi Ɗaa mi, mi jeyete e hayruɓe ɓen". Wi'aa: "Ko an yo Nuuhu, jippor kisiyee immorde ka Amen, e moƴƴi dow maaɗaa e mofte wonnduɓe e maaɗa. Mofte goo (no ton), aray Men dakmita ɓe; refti memoya ɓe immorde e Amen, lepte muusuɗe". [Huud: 38-48].

## Annabi Huud:

Reti ɓaawo ɗum, Allah nuli e gorol Aadi ngol, e nokku no wi'ee Ahqaaf, ɓaawo nde ɓe majji ɓe watti rewude ko wanaa Allah. Allah immini e maɓɓe Nulaaɗo jeyaaɗo e maɓɓe (woni Huud) yo o his.

Allah humpitirii en ɗum daalo Makko: [Men nulii] kadi haa e Aadi en, musiɗɗo maɓɓe on Huud. O maaki : "Ko onon yo yimɓe am, rewee Allah. Reweteeɗo alanaa on ko woori mo. E on hulataa [Mo]?". Hooreeɓe mbatu ɓen yedduɓe e yimɓe makko ɓen wi'i : "Menen meɗen yi'e e ɗayre, menen meɗen sikki ko a jeyaaɗo e fenooɓe ɓen". O maaki : "Ko onon yo yimɓe am, ɗayre (woo) alaa e am ; ko woni min, ko mi Nulaaɗo immorde ka Jeyɗo Winndere On. Miɗo yottina e mo'on Nule Joomi am, min (non) ko mi laaɓanɗo on (reedu), hoolniiɗo. E haawnu on fii waaju no ari on immorde ka Joomi mon e dow gorko jeyaaɗo e mo'on, fii yo o jertin on?! Janntee tuma nde O Waɗunoo on lontiiɓe ɓaawo yimɓe Nuuhu ɓen, O ɓeydi on ka tagu cemmbe. Jantee neemaaji Alla ɗin belajo'o, on malete. Ɓe wi'i : "E a aru e amen fii yo men rewu Alla tun, men acca kon ko baabiraaɓe amen ɓen rewaynoo?! Awa addan men ko foduɗaa men kon (e lepte) si tawii ko a jeyaaɗo e goognuɓe ɓen. O maaki : "Gomɗii yanii e mon immorde ka Joomi mon soɓe (lepte) e tikkere. E on wenjay lam fii inɗe ɗe innuɗon onon e baabiraaɓe mo'on, Alla Jippinaali fii majje hujja?! Faditee! Min, wonndude e mo'on, ko mi jeyaaɗo e faditiiɓe ɓen". Men daɗndiri mo e ɓen wonnduɓe e makko yurmeende Amen, Men taƴi ɓabbe ɓen fennuɓe Aayeeje Amen ɗen, ɓe laatanooki gomɗimɓe. [Al-A‘raaf: 65-72].

Allah wurti henndu wulndu e maɓɓe, ndu munci kala huunde e nder balɗe jeeɗiɗi, immorde e yamiroore Jeyɗo ndu On. Allah danndi Huudu e gomɗimɓe wonnduɓe e makko ɓen.

## Annabi Saalih:

Reti dumunna kadi yawti, gorol Samuuda ngol mawniri rewo leydi Aarabu ndin, ɓen kadi majjiri no ɓeya majjirnoo. Allah nuli e maɓɓe Saalih jeyaaɗo e maɓɓe, O semmbiniri mo maandeeji tinndinayɗi goongungol makko; ɗin woni ngelooba mawnumba, mba sugu mun alaa e tagu ngun. Allah humpitiri en ɗum e daalol makko: [Men nulii] kadi haa e Samuuda'en, musiɗɗo maɓɓe on Saalih, o maaki : "Ko onon yo yimɓe am, rewee Allah. Reweteeɗo alanaa on ko woori Mo. Gomɗii arii on ɓanngannduyee immorde ka Joomi mon : mbaa ko ngelooba Allah maande wonannde on, tertee mba ñaama ka leydi Allah, wata on memir mba bone sakko lette muusuɗe nanngata on". Annditee tuma nde O waɗunoo on lontiiɓe Aadinkooɓe ɓen, O weerni on ka leydi hiɗon jogitoo e ndantaaji mayri kuɓeeje, hiɗon lesa pelle (waɗon) cuuɗi. Annditee neemaaji Allah ɗin, wata on ɓurtinir ka leydi ko on bonnooɓe. Hooreeɓe mbatu mawnintiniiɓe ɓen e yimɓe makko ɓen wi'ani gomɗimɓe lo'inaaɓe ɓen e maɓɓe : "E hiɗon anndi wonnde Saalihu ko Nulaaɗo immorde ka Joomi makko?" Ɓe wi'i : Menen ko men gomɗimɓe ko o Nulidaa e mun kon". Ɓen mawnintiniiɓe wi'i : "Menen, kon ko gomɗinɗon, ko men yedduɓe ɗum". Ɓe borii ngelooba ndewa mban, ɓe mawnintinii gaay e yamiroore Joomi maɓɓe nden, ɓe wi'i : "Ko an yo Saalihu, addan men kon ko foduɗaa men (e lette) si tawii ko a jeyaaɗo e Nulaaɓe ɓen". Dillaango ngon nanngi ɓe, ɓe waɗtini ka koɗooli maɓɓe ko ɓe jicciiɓe-ɗaanii. O runtiii ɓe o maaki : "Ko onon yo yimɓe am, gomɗii mi yottinii e mon Nulal Joomi am ngal mi laaɓanii on (reedu), kono, on yiɗaa laaɓooɓe (reedu) ɓen. [Al-A'raaf : 73-79].

Allah nuli kadi ɓaawo ɗum, Nulaaɓe ɗuuɗuɓe, faade e yimɓe leydi ndin. Alaa mofte ɗe heɓaali jertinoowo. Allah humpitii en fii woɗɓe e maɓɓe, O acci ɗon fii ɗuuɗuɓe e maɓɓe. Ɓe fow maɓɓe non ko nulal gootal ngal ɓe nulanoo; woni yamirgol yimɓe ɓen rewugol Allah tun, hara kafidaali Mo e goɗɗum, bonnita kala ko woni rewugol ko woori Allah. Allah daali: Gomɗii Men imminii Nulaaɗo e kala mofte, wonnde rewee Allah, woɗɗitoɗon bewinayɗi ɗin. Hino e maɓɓe on Mo Allah fewni, hino e maɓɓe kadi on mo majjere nden jojji e mun. Yiilee ka leydi, ndaaron ko honno battane fennooɓe ɓen wa'unoo. [An-Nahl : 36].

## Annabi Ibraahiim:

Refti ɓaawo ɗum, Allah immini Iraahiima haa e yimɓe mun ɓen, ɓaawo nde ɓe majji ɓe watti rewude koode e sanamu. Allah daali: Gomɗii Men okkii Ibraahiima peewal makko ngal ko adii, Men laatii Annduɓe mo. Tuma nde o maakannoo baaba makko e yimɓe mun ɓen: "Ko honɗum woni ɗii nanndonlaaji ɗi ufiniɗon e [dewal] mun?" Ɓe wi'i: "Men taw baabiraaɓe amen ɓen no rewde ɗi". O maaki: "Gomɗii onon e baabiraaɓe mon ɓen on wonii e nder majjere ɓanngunde". Ɓe wi'i: "Enee, ko Goonga kan addanɗaa men, kaa ko e fijooɓe ɓen jeyaɗaa?" O maaki: "Ko woni kon, Joomi mon ko Jooma kammuuli ɗin e leydi ndin On Taguɗoɗi, min ko mi jeyaaɗo e seediiɓe ɓen". Mi woodirii Allah, maa mi fewjan fii ɗii sanamuuji mon ɓaawo nde on huccitude ko on ruŋii ɓe. O waɗi ɗi kunte kunte, si wanaa mawndu majji ndun, belajo'o ɓe ruttoto e mayru. Ɓe wi'i: "Ko hommbo waɗi ɗum e reweteeɗi amen ɗin? Pellet, oo ko o jeyaaɗo e tooñuɓe ɓen. Ɓe wi'i: "Men naniino suka no jaŋtoo ɗi himo wi'eaa Ibraahiima".( Ɓe wi'i: "Addee mo yeeso gite yimɓe ɓen, belajo'o ɓe seedoto". Ɓe wi'i: "Enee, ko an Ibraahiima waɗi ɗum e reweteeɗi amen ɗin?" O maaki: "Ko woni, ko mawnundu majji ndun golle ɗum, lanndeeɗi si tawii hiɗi wowla". Ɓe ruttii e wonkiiji maɓɓe ɗin, ɓe wi'i: "Pellet, ko onon woni tooñuɓe ɓen". Refti ɓe uggini ko'e maɓɓe ɗen [ɓe wi'i:] gomɗii hiɗa anndi ɗi'i wonaa wowlayɗi. O maaki: "Enee, on reway gaanin Allah ko nafataa on hay e huunde lorrataa on kadi?" Bis mo'on e kon ko rewoton gaanin Allah. E on haqqiltaa? Ɓe wi'i: "Sunnee mo, wallon reweteeɗi mon ɗin si tawii ko on gollooɓe". Men daali: "Ko an yo yiite, wonu ɓuuɓol e kisiyee e dow Ibraahiima". Ɓe faandanii mo pewje, Men waɗi ɓe hayruɓe ɓen. [Al-Anbi'aa: 50-70].

Reti Annabi Ibraahiima feridi e geɗal makko on Ismaa'iila, ɓe iwi Falastiin ɓe fewri Makkah. Allah yamiri ɓe diidugol suudu Kaaba ndun. O noddi yimɓe ɓen arugol hajja rewa Allah e mayru. men ahodi e Ibraahiima e Ismaa'iila wonnde laɓɓinanee Suudu Am ndun : wanngotoɓe ɓen, e ufinotooɓe ɓen, e ruƴƴooɓe sujja ɓen. [Al-Baqarah: 125].

## Annabi Luut:

Ɓaawo ɗum, Allah immini Luutu e yimɓe makko ɓen, sifornooɓe bonnde, rewaynoo ɓe ko woori Allah, ɓe faggitoo faahishaaku hakkunde maɓɓe. Allah daali: E luuti, tuma nde o maakannoo yimɓe makko ɓen : " E on aray pankare ɗe goɗɗo goo adaaki on e mun e nder Winndere nden? Onon hiɗon yottoo e worɓe ɓen tuuyo accon rewɓe ɓen! Ko woni kon, ko on yimɓe fantimɓe. Jaabawol yimɓe makko ɓen wonaano si wanaa ko ɓe wi'i : "Yaltinee ɓe ka hoɗo mon ; kamɓe ko ɓe yimɓe laɓɓintintooɓe". [Al-A'araaf: 80-82]. Allah danndi mo kanko e yimɓe makko ɓen, si wanaa debbo makko on, on ɗon wontiduno e yedduɓe ɓen; nde Allah yamirnoo mo yaltidugol e yimɓe makko jemma ka nder hoɗo. Nde yamiroore Allah nden arunoo e maɓɓe, O wattiri dow on ley, O saaƴini kaaƴe sijjiil e dow maɓɓe.

## Annabi Su'aybu:

Refti ɓaawo ɗum, Allah immini e yimɓe Madyana ɓen, musiɗɗo maɓɓe on Su'aybu, ɓaawo nde ɓen kadi majjunoo peewal ngal, jikkuuji bonɗi, e jaggitugol yimɓe, e ɗuytugol etirɗe saakitii hakkunde maɓɓe. Allah humpiti en fii maɓɓe, O daali: [Men nulii] kadi haa e Madyana, musiɗɗo maɓɓe on Su'aybu, o maaki : "Ko onon yo yimɓe am, rewee Allah. Reweteeɗo alanaa on ko woori Mo. Gomɗii ɓanngannduyee arii on immorde ka Joomi mon. Timminee etirɗe ɗen e manndikke ɗen, wata on ɗuytan yimɓe ɓen piiji maɓɓe ɗin, wata on bonnu ka leydi ɓaawo moƴƴugol ndi. Ko ɗum mooɗon ɓuri on moƴƴannde si on laatike gomɗimɓe". Wata on jooɗo e kala laawol, hiɗon kammba, hiɗon fjaddo e laawol Allah ngol ɓen gomɗimɓe Mo, hiɗon ɗaɓɓana ngol ooñaare. Annditee tuma nde wonnoɗon seeɗaaɓe O ɗuɗɗini on. Ndaaree ko honno battane bonnooɓe ɓen laatornoo. Si wonii fedde e mooɗon gomɗinii kon ko nuliraa e mun, fedde goo gomɗinaali, muññee haa Alla ñaawa hakkunde me'en. Ko Kanko ɓuri moƴƴude e ñaawooɓe ɓen. Mbatu mawnintiniingu e yimɓe makko ɓen wi'i : "Ko maa men yaltine an Su'aybu, e ɓen gomɗimɓe wonndude e maaɗa ka saare amen, maa arton e diina amen kan". -O maaki : "Hay si tawii ko men añuɓe [ɗum]?". Gomɗii (haray) men fefindike e hoore Alla fenaande si men ruttike e diina mon ɓaawo nde Alla daɗndi men e makka. Alanaa men nde men ruttoo e makka si wanaa nde Alla Joomi amen muuyi. Joomi amen yaajanii kala huunde Anndal. Ko e Alla men fawii. Joomi amen, ñaawir hakkunde amen e yimɓe amen ɓen goonga, ko An woni ɓurɗo moƴƴude e ñaawooɓe ɓen". Mbatu ɓen yedduɓe e yimɓe makko ɓen wi'i : "Pellet, si on jokkii Su'aybu, onon ontuma ko on hayruɓe". Dillaango ngon nanngi ɓe, ɓe waɗtini ka koɗooli maɓɓe ko ɓe jicciiɓe. Ɓen fennunooɓe Su'aybu, (ɓe halkorino) wa si ɓe meeɗaa wuurude e ngon [hoɗo]. Ɓen fennunooɓe Su'aybu, ɓe laatino kamɓe woni hayruɓe ɓen. O ɗuurnii ɓe, o maaki : "Ko onon yo yimɓe am, gomɗii mi yottinii e mo'on Nule Joomi am ɗen mi laaɓanii on (reedu). E ko honno mi sunortoo e yimɓe yedduɓe?!". [Al-A'raaf : 85-93].

## Annabi Muusaa:

Refti Misra ɓamtii e laamateeri mawnintiniiɗo, anndiraaɗo Fir'awna, nodditiiɗo reweede, himo yamira yimɓe yo rewu mo, o hirsa mo o faalaa e maɓɓe, o acca ɓe faalaa. Allah humpitiri en ɗum daalol Makko: Fir'awna townitino ka leydi; o waɗi yimɓe mayri ndin pecce-pecce: himo lo'ina fedde goo e maɓɓe, o hirsa ɓiɗɓe maɓɓe worɓe ɓen, o acca rewɓe maɓɓe ɓen. Pellet, ko e bonnooɓe ɓen o jeyanoo. Meɗen muuya moƴƴagol e lo'inanooɓe ɓen ka leydi; Men waɗa ɓe koohooɓe, Men waɗa ɓe kadi ronooɓe ɓen, Men huɓindina ɓe e leydi ndin, Men holla Fir'awna e Haamaana e koneeli maɓɓe ɗin, kon ko ɓe hulaynoo. Men wahayini e yumma Muusaa, wonnde: "Muynin mo". Si a hulanoyii mo, ko yo a bugoyo mo ka maayo. Wata a hulu, wata a suno; pellet, Men ruttay mo ka maaɗa, Men waɗoya mo gooto e Nulaaɓe ɓen". Yimɓe Fir'awna ɓen hocci mo, fii yo laatano ɓe gaño e sunno. Pellet, Fir'awna e Haamaana e koneeli maɓɓe ɗin, ɓe laatino woopuɓe. Debbo Fir'awna on wi'i: "(Kun entum ko) ɓuuɓeendi gite am e an kadi! Wata on waru mo, hino gasa ka o nafata en, maa jogitoren mo ɓiɗɗo". Hari ɓe so'aa-anndude. Ɓernde yumma Muusaa nden wonti yeewunde. Haa o eɓɓi feññinde fii makko, si wanaano Men tabintinnde ɓernde makko nden, fii yo o laato e gomɗinɓe ɓen. [Yumma Muusaa] wi'ani banndiraawo makko on: "Jokkitu mo"; o haynii mo ka muutii, hari ɓe so'aa-anndude. Men harminani mo (enɗi) muynirɗi ɗin ko adii, (banndiraawo makko on) wi'i: "On accay mi tinndina on fii yimɓe suudu, ɓe ne'ana on mo, hara kadi ko laaɓanay ɓe mo?" Men rutti mo ka yumma makko, fii yo ɓernde makko ɓuuɓu, hara o sunaaki, e fii yo o anndu pellet, fodoore Allah nden ko goonga. Kono ɓurɓe ɗuuɗude e maɓɓe anndaa. Nde o yottinoo sagatalaaku makko ngun, o fotondiri, Men okki mo faamu e ganndal. Ko wano non Men yoɓirta moƴƴinooɓe ɓen. O naatiri e saare nden, fewndo welsindaare yimɓe mayre; o tawi worɓe ɗiɗo no haɓa ton: goɗɗo on ko jeyaaɗo e leñol makko, oya on ko jeyaaɗo e ayɓe makko. Jeyaaɗo e leñol makko on ɗaɓɓiri mo faabo e hoore jeyaaɗo e gaño makko on. Muusaa uttii mo, nde gayni fii makko. [Muusaa] maaki: "Ɗum ɗoo, ko jeyaaɗum e kuuɗe seytaane. Pellet, ko o gaño, majjinoowo ɓannguɗo". O maaki: "Joomi am, mi tooñii hoore-am; haforanam." O haforani mo. Pellet, ko Kanko woni Haforoowo, Hinnotooɗo On. O maaki: "Joomi am, sabu ko neeminɗaa kon e am, mi wontataa ballo bomɓe ɓen". O wonti hulɗo ka saare, himo habbii [nanngeede]. Tawi faabinornooɗo mo on hanki, hino faabinora mo [hannde kadi]. Muusaa maakani mo: "Pellet, ko a bewɗo ɓannguɗo". Nde Muusaa faandinoo nanngugol tawɗo on ko gaño maɓɓe kamɓe ɗiɗo, o wi'i: "Ko an yo Muusaa, a faala warugol lam, wano ittirnoɗaa wonkii non hanki? A faandaaki, si wanaa wonugol dunndarankeejo ka leydi, a faandaaki jeyeede e moƴƴinooɓe ɓen". Gorko iwri ka ɓuri woɗɗude e saare nden, himo yaccoo, o wi'i: "Ko an yo Muusaa, mbatu ngun no fewjana fii warugol maa. Yaltu (e leydi ndin). Ko mi jeyaaɗo e laaɓanooɓe ma". O yalti ton ko o huluɗo, himo tijjii [nanngeede]. O maaki: "Joomi am, danɗndam e yimɓe tooñooɓe ɓen". Nde o fewrunoo hella Madyana, o maaki: "Hino hasii ka Joomi am fewnirta lam e laawol focciingol ngol". Nde o hewtunoo ka ɓunndu Madyana, o tawi ɗon dental yimɓe hino yarna [daabeeji mun], o tawi gaanin maɓɓe, rewɓe ɗiɗo no sura [dammi mun], o maaki: "Ko honɗum habbi-ɗon?" Ɓe wi'i: "Men yarnataa haa aynooɓe ɓen martoo, baaba amen ko mawɗo nayeejo". O yarnani ɓe [dammi ɗin], refti o huccitiri ka ɗowdi, o maaki: "Joomi, min ko jippinɗaa e am woo e moƴƴere, ko mi hatonjiɗo". Gooto e [jiwɓe] ɓen ari e makko, himo yahra hersa, o wi'i: "Baaba am no nodde, fii yo o yoɓe njoɓdi kon ko yarnan-ɗaa men". Tuma o hewtunoo ka [mawɗo] on, o sifanii mo fii [makko], on maaki: "Wata a hulu, a daɗii yimɓe tooñooɓe ɓen". Gooto e [jiwɓe] ɓen wi'i: "Ƴettu mo golle, yo baaba. Pellet, ko ɓuri moƴƴude e mo ƴettataa golle, ko doolnuɗo hoolniiɗo". [Mawɗo] on maaki: "Miɗo yiɗi resingol ma gooto e jiwɓe am ɓen ɗoo ɗiɗo, e hoore yo a golla-nam duuɓi jeetati. Si a timminii sappo, haray ko e sago maa; mi fonndaa saɗtinannde ma. A taway lam, si Allah jaɓii, ko e moƴƴinooɓe ɓen mi jeyaa". [Muusaa] maaki: "Ɗum wonii hakkunde am e mon. Happu woo e majji ɗiɗi ɗi mi hunni, haray ɓiɗteede alaa e am. Allah ko Fawtiiɗo e ko wowluɗen kon". Nde Muusaa timminnoo happu ngun, o yahdi e ɓeygnuure makko, o haynii yiite ka senngo (fello) Tuuri, o maakani ɓeunguure makko nden: "Wonee ɗoo, mi haynike yiite. Belajo'o mi addana on e magge kumpital maa te'annde yiite ngen, belajo'o iwloron". Nde o hewtunoo nge, o noddiraa ka fonngo ñaamo aynde, ka tummbere barkinaande, (takko) ka leggal, wonnde: "Ko an yo Muusaa! Ko Min woni Allah, Jeyɗo winndere nden". Kadi: "Bugo tuggordu maa ndun"; nde o tinunoo hindu dillira wa mboddi, o huccitiri dogudu, o yeƴƴitaaki. [O noddaa]: "Ko an yo Muusaa! Artu, wata a hulu; ko a jeyaaɗo e hooliiɓe ɓen. Naadu juungo maa ngon ka jiiba maa, ngo yaltay ranewo, ko aldaa e ñawu. Bakaa juuɗe maa ɗen e maaɗa, fii kulol ngol. Ɗin ko hujjaaji ɗiɗi, immorde ka Joomi maa haa e Fir'awna e dental mun, pellet, ɓe laatike yimɓe faasiqiiɓe". O maaki: "Joomi am, mi ittiino wonkii e maɓɓe, miɗo huli nde ɓe warata lam. Ko musiɗɗo am on Haaruuna ɓuri lam laaɓude ɗemngal. Immindin-mo e am ko wallitoo lam, goonginan-mi; miɗo huli nde ɓe fennata lam". [Allah] daali: "Men semmbiniray tere maa ɗen musiɗɗo maa on, Men waɗana on hujja (e cemmbe); ɓe hewtirtaa on ɗiɗo, sabu Aayeeje Amen ɗe [Men nuli e] mo'on, e ɓen jokkuɓe on fooluɓe". [Al-Qasas: 4-35].

Muusaa e neene gooto mun on fjokkiti ka Fir'awna -laamɗo mawnintiniiɗo on - hiɓe nodda mo rewugol Jeyɗo Winndere nden: Fir'awna wi'i: " Ko hommbo jeyi winndere nden?" O maaki: "Ko Jooma kammuuli ɗin e leydi ndin e ko woni kon hakkunde majji, si on laatike yananaaɓe." O wi’ani wonuɓe takko makko ɓen: "E on heɗotaako?" O maaki: « Ko Jeyɗo on O, jeyi baabiraaɓe mon adinooɓe ɓen». O wi’i: « Pellet, Nulaaɗo e mon oo ko feetuɗo » O maaki: « Jeyɗo fuɗirde e mutirde e ko woni hakkunde majje kon, si on laatike haqqilooɓe» O wi’i:"Si a jogitike reweteeɗo hara wonaa min,ko pellet,mi waɗdat ma e sokaaɓe ɓen". O maaki : "Hay si mi addanii ma huunde ɓangunnde ?" [Fir'awna] wi'i: "Awa addu nde, si tawii ko e goongu ɓen jeyaaɗaa." O werlii tuggordu makko ndun, jaka tawi ko ndu mboddi ɓanngundi, O ɗoofi sookeewo makko ngon, jaka tawi ko ngo ranewo wonannde ndaarooɓe ɓen. O wi’ani mbatu ngun takko makko : "Oo non, ko mbileejo annduɗo, o faalaa yaltinirde on mbilewu makko ngun ka leydi mon. Ko honɗun yamirɗon?" Ɓe wi’i: Nennan mo kanko e neene gooto makko on, nulaa ka ca’e mooɓayɓe, yo addane kala mbileejo annduɗo mbilewu. Mbileeɓe ɓen mooɓaa, fii ñalaande anndaande, yimɓe ɓen wi'anaa: "Taw si on mooɓike?" Belajo'o men jokkay mbileeɓe ɓen, si wonii ko kamɓe fooli. Nde mbileeɓe ɓen hewtii, ɓe wi’i Fir’awna: "Enee, si wonii ko menen fooli, meɗen mari njoddi?" O wi’i: "Eyyo, onon ontuma on jeyete e ɓattinaaɓe ɓen". Muusaa maakani ɓe :« Bugee ko bugotoɗon kon ». Ɓe bugii ɓoggi e cawoy maɓɓe, ɓe wi’i sabu teddungal Fir’awna ngal, ko menen woni foolooɓe ɓen". Muusaa bugii tuggordu makko ndun, jaka tawi hindu moɗa ko ɓe fefindii kon. Mbileeɓe ɓen tuggii ka leydi ɓe sujji, Ɓe wi'i: "Menen men gomɗinii Jom Tageefo ngon, Joomi Muusaa e Haaruuna". O wi’i: « On gomɗinay mo ado mi duŋanaade on? (mi) anndii oo ko mawɗo mon anndinɗo on mbilewu. Arma anndon, mi taccira juuɗe mon ɗen e koyɗe mon ɗen luutindirgol : mi fempa onon fow mon ». Ɓe wi'i: "Ella woo alaa, menen ko ka Joomi amen men ruttotoo. Menen men tamƴini nde Joomi amen yawtanta men goopi amen, tawde men laatike adiiɓe gomɗinnde ɓen". Men wahayini e Muusaa : wonnde "Yaltidu e jiyaaɓe Am ɓen jemma, ko on jokkiteteeɓe". Fir’awna nuli ka ca’e yo ɓe mooɓo. (O wi’i): "Ɓee ko mojobere pamarel. Pellet, ɓe tikkinii en. Enen non, en fow ko en rentiiɓe". Men yaltini ɓe e gese, e ɓulli, e ngaluuji, e ñiiɓirɗe tedduɗe. Ko non men roniniri ɗe ɓiɓɓe Israa’iila ɓen. Ɓe jokkiti ɓe ka puɗal. Nde koneeli ɗin ɗiɗi yi’indirii, wonndiiɓe Muusaa ɓen wi’i : "Kon en hewtoyeteebe". O maaki: "Ɗum waɗataa. Pellet, Joomi am no wonndi e am, O feewnay lam". Men wahayini e Muusaa wonnde : "Tappir maayo ngon tuggordu maa ndun". Ceekol bee foti e tulde mawnde. Men ɓanni heddiiɓe ɓen ton. Men danndi Muusaa e wonndiiɓe makko ɓen fow. Refti Men yooli heddiiɓe ɓen. Pellet, wonii e ɗum, maande. Ko ɓuri ɗuuɗude e maɓɓe kon gomɗinaali. Ko pellet, Joomi maa, ko Kanko woni Tedduɗo, Hinnotooɗo On. [Ash-Shu‘araa: 23-67].

Nde Fir'awna anndunoo yooloto, o wi'i: "Mi gomɗinii wonnde reweteeɗo alaa si wanaa Mo ɓiɗɓe Israa'iila ɓen gomɗini On. Allah daali: E ko jooni non? Gomɗii a yeddiino ko adii, jeyaya-ɗaa e bonnooɓe ɓen. Hannde Men daɗndirte ɓanndu maa ndun, fii yo a wonan ɓen arooɓe ɓaawo maaɗa tasakuyee. Pellet, ko ɗuuɗi e yimɓe ɓen gaay e Aayeeje Amen ɗen ko welsindiiɓe. [Yuunus: 91-92].

Allah ronini yimɓe Muusaa ɓen lo'inanooɓe, fuɗirɗe leydi ndin e muturɗe mayri ɗe Allah barkini fii mun, O munci fii kala ko Fir'awna e (yimɓe mun geraynoo.

Allah jippini ɓaawo ɗum, Deftere Tawreeta nden e Muusaa. Tawi peewal e annoora yimɓe ɓen hino e mayre, ko tinndina ɓe e ko Allah yiɗi O welaa kon. Nde ɓanngini hala e karmuɗi ɗin e hoore banii-israa'iila en (jokkuɓe Muusaa ɓen).

Refti Annabi Muusaa faatii. Allah nuli Annabaaɓe ɗuuɗuɓe ɓaawo Makko haa e yimɓe mun, ko holla ɓe laawol sellungol ngol. Tuma kala nde Annabaajo feƴƴini, O lomtina goɗɗo goo.

Allah fillanike en fii woɗɓe e maɓɓe; wano Daawuuda, e Sulaymaana, e Ayyuuba, e Zakariyaa, O fillanaaki en fii ko ɓuri ɗuuɗude kon e maɓɓe. Refti O timminiri ɓe Iisaa geɗal Maryama on, mo nguurndam ɗuuɗi kaawaseeji, gila jibineede makko haa no o ɓamtiraa ka kammu.

Tawreetaare jippinanoonde nden e Muusaa waylaama gila ko ɓooyi e juuɗe Alyahuuda, aaƴotooɓe wonnde ko ɓe jokkuɓe Muusaa. Hara non Muusaa ko daɗndiiɗo e maɓɓe, Tawreetaare nde ɓe jogii nden kadi, wanaa nde Allah jippinnoo nden e Muusaa; tawde ɓe jillii e mayre ko haananaa Allah, ɓe sifii ton fii Allah sifaaji ustaare e lo'ere - O Toowii e ko ɓe wowlata ɗon toowal mawngal - Allah sifii fii maɓɓe, O daali: Bone woodanii ɓen winndirooɓe juuɗe maɓɓe ɗen Defte, refti ɓe wi’a: "Ɗum ko immorde e Allah, fii yo ɓe sooditir ɗum coggel pamarel. Bone woodanii ɓe e kon ko juuɗe maɓɓe winndi, bone woodanii ɓe e kon ko ɓe woni e faggitaade. [Al-Baqarah: 79] .

## Annabi Iisaa:

Neene Maryama geɗal Imuraana laatino debbo laaɓuɗo, rewoowo, jokkunooɗo yamirooje Allah jippinooɗe ɗen e Annabaaɓe arunooɓe ɓaawo Muusaa ɓen. Jeyanooɗo e ɓeynguure nde Allah suɓii e winndere nden, wano Allah holliri ɗum e daalol Makko: Pellet, Allah Suɓike Aadama, e Nuuhu, e yimɓe Ibraahiima ɓen, e yimɓe Imraana ɓen e hoore tagoore nden. [Al-Imraan: 33] . Malaa'ika 'en wewliniri mo ko Allah suɓii mo kon: (Janto) tuma nde Malaa'ika'en wi'unoo: "Ko an Maryama, pellet, Allah suɓike ma, O laɓɓinii ma [O suɓii] e rewɓe winndere nden". Ko an yo Maryama, toƴƴinano Joomi maa, sujjaa, ruƴƴidaa e ruƴƴooɓe ɓen. [Al-Imraan: 42-43] .

Refti Allah humpiti ko honno Iisaa tagiraa ka rennga neene Maryama, ko aldaa e baaba, wano joliri e daalol Allah: Janto ka Deftere, Maryama, tuma nde o deesitinoo e yimɓe makko ɓen [o yaari] e nokkuure funɗnaangeere. O jogitii wirngallo gaanin maɓɓe. Men nuli e makko (Jibriilu) Ruuhu Amen on, o nanndintini mo e ɓanndinke fotondirɗo. O maaki: "Mi moolorii e maaɗa Jom yurmeendee On, si tawii ko a gomɗuɗo, [wata a ɓaɗo lam]". O wi'i: "Anndu min, ko mi Nulaaɗo Joomi maa, fii yo mi okke suka laaɓuɗo". O maaki: "Ko honno suka laatoranta lam, hara ɓanndinke meemaali lam, mi laataaki kadi jeenoowo?". O wi'i: "Ko wano non Joomi maa daaliri, wonnde ɗum ko ko newanii lam! E no Men waɗira mo maande wonannde yimɓe ɓen, e yurmeende immorde e Amen. Ɗum wonuno fiyaaku ñaawaaɗo". O sowii mo, o poɗtodi e makko e nokkuure woɗɗitiinde. Ŋata on fiɗi mo e jullere tamarohi, o maaki: "Ee jalla am, hara nun mi maayuno ko adii ɗum, mi wona yejjitaaɗo fii mun". O noddiri mo ley makki, [wiide mo]: "Wata a suno. Joomi maa waɗii ɓunndu ley (koyɗe) maa. Yeƴu senngo maa jullere tamarohi kin, liɓaa e maaɗa, ɓennduɗe teɓeteeɗe. Ñaamaa yaraa ɓuɓɓinaa ɓernde. Si a yi'ii gooto e ɓanndinke, maakan [Mo]: "Min dey, mi takkanii Yurmeteeɗo on koorka: Mi wowlidata e neɗɗanke hannde on". O ardi e makko ka yimɓe makko ɓen, himo tammbii mo. Ɓe wi'i: "Ko an yo Maryama, a addii huunde haawniinde! Ko an yo banndiraawo Haaruuna, baaba maa wonaano neɗɗo bonɗo, yumma maaɗa kadi laataaki jeenoowo". [Maryama] joopii e makko [kanko boobo on].Ɓe wi'i: "Ko honno men yewtirta wonɗo sanfa fewndiiɗo e woofordu?" [Iisaa boobo] on maaki: "Min on, ko mi jeyaaɗo Allah. O okkii lam Deftere nden, O toɗɗii lam Annabaajo. O waɗi kam barkinaaɗo nokku kala ka mi woni; O wasiyori lam julde e Jakka, fodde miɗo wuuri. E ɗigganoowo yumma am. O waɗaali lam dunndarankeejo malkisaaɗo. Kisiyee on wonii e am, ñalnde mi jibinaa, e ñalnde mi maayata e Ñalnde mi immintintee ko mi wuuruɗo". On ko Iisaa, geɗal Mariyama: daalol goonga, ngol ɓe sikkito fii mun. Haananaa Allah nde O jogitotoo ɓiɗɗo. Senayee wonanii Mo! Si O ñaawii (faandanagol) fiyaaku, O daalanay mo tun: "Wonu"! O wona. Pellet, ko Allah woni Joomi am e Joomi mon. Rewee Mo. “Ko ɗum woni laawol focciingol”. [Maryam: 16-36].

Nde Iisaa noddunoo yimɓe ɓen e rewugol Allah, woɗɓe nootii, ɗuuɗuɓe ɓen salii. O jokkitii noddugol ɓe e rewugol Allah, kono buy e maɓɓe yeddi ɗum, ɓe ayri mo,ɓe etii wjarde mo, Allah daali: "Ko an yo Iisaa, Min ko mi hunnoowo ma e ɓamtoowo ma ka Am, e laɓɓinoowo ma e yedduɓe ɓen". [Al-Imraan: 55]. Allah nanndintini mo e gooto e raɗotonooɓe mo, ɓe nanngi on ɓe wari, ɓe femmpi, ɓe sikki ko Iisaa ɓe hawri e mun. Tawi Allah ɓamtiino mo jka Makko. Ado non o iwude aduna, o wewlinirno yimɓe makko ɓen, wonnde Allah imminoyay Nulaaɗo goo, himo wi'ee Ahmad, on saakitoyay diina Allah kan. . Allah daali: e Tuma nde Iisaa geɗal Maryama on maakunoo :"Ko onon yo geɗalɓe Israa’iila, pellet, ko mi Nulaaɗo Allah e mon, mi gomɗinɗo nden wonnde e sookeeje am, immorde e Tawreeta, e wewliniroowo fii Nulaaɗo aroyoowo ɓaawo am, wi'eteeɗo Ahmad". [As-Saff: 6].

Refti dumunna seeɗaajo yawti, jokkuɓe Iisaa ɓen sennditii, fedde goo e maɓɓe yalti e juuɗe, ɓe aaƴii wonnde Iisaa ko geɗal Allah - Allah non toowii e ɗum - Ɓe wowlir ɗum tawde ɓe yi'ii Iisaa jibiniraam e ɓaawo baaba. Allah yewtiri fii ɗum wiide: Pellet, sifa Iisaa ka Allah, ko wano Aadama; O tagirii mo e mbummbuldi, refti O daalani mo: "Laato!" o laatii. [As-Saff: 59]. Ko Iisaa tagiraa kon ɓaawo baaba, wanaa ko haawnii ɓuri tagireede Aadama ɓaawo baaba e neene.

Ko ɗum waɗi si Allah no yewtira ɓiɗɓe Israa'iila ɓen ka Alqur'aana, fii no ɓe woɗɗitora ngun keeferaaku. Allah daali: Ko onon yo yimɓe Defte, wata on ɓurtin ka diina mon, wata on wowlu e hoore Allah si wanaa goonga. Pellet, Mema-sella iisaa geɗal Maryama on, ko Nulaaɗo Allah e daalol Makko ngol O werlii e Maryama, e ruuhu immorde ka Makko. Gomɗinee Allah e Nulaaɗo Makko on, wata on wi'u [Allah ko]: "Tato". Haɗitee, ko ɗum ɓuri moƴƴannde on. Anndee Allah ko reweteeɗo Gooto. Senayee woodanii Mo nde ɓiɗɗo laatantoo Mo! Ko Kanko woodani ko woni ka kammuuli e ka leydi. Allah yonii hoolorteeɗo. Mema-sella on ɓuurnitaaki nde o laatotoo jeyaaɗa Allah, wanaa Malaa'ikaaɓe ɓaɗtinaaɓe ɓen. Kala ɓuurnitaniiɗo rewugol Mo o mawnintinii, ma O mooɓitoy ɓe ka Makko ɓe denndaangal. Si tawii ko ɓen gomɗimɓe ɓe golli moƴƴuɗi, O timminanay ɓe njoɓdi maɓɓe ndin, O ɓeydana ɓe ɓural Makko ngal. Ɓeya ɓuurnitiiɓe mawnintinii, O leptay ɓe lepte muusuɗe, ɓe heɓanoytaake gaanin Allah, giɗo, wanaa ballo. [An-Nisaa':171-173].

Allah yewtiroyay Iisaa Ñalnde Darngal wiide : (Janto) kadi tuma nde Allah daaloyte : "Ko an yo Iisaa geɗal Maryama, e ko an wi'i yimɓe ɓen : "Jogitee lam min e yumma am reweteeɓe ɗiɗo ko wanaa Allah?" O maaka : "Senayee woodanii Ma! Haananaa lam nde mi yeetotooɓe ko alanaa lam e mun geɓal! Si wonii mi wowli ɗum, haray pellet, A anndii. Hiɗa anndi ko woni e wonkii am, min non mi anndaa ko woni e wonkii Maa. Pellet, ko An woni Annduɗo wirniiɗi ɗin". Mi wowlanaali ɓe, si wanaa kon ko yamirɗaa lam, wonnde: "Rewee Allah Joomi am e Joomi mon". Mi laatino e dow maɓɓe, seeditiiɗo yeru ko mi wonunoo hakkunde maɓɓe. Ɓaawo nde hunnuɗaa mi, wonuɗaa An, Tommbiiɗo e dow maɓɓe. An ko A Seediiɗo e kala huunde. Si A lettii ɓe, pellet, kamɓe ko ɓe jeyaaɓe Maa. Si A haforanii ɓe, pellet, ko An woni Fooluɗo, Ñeeñuɗo. Allah daali : "Ndee ko ñalaande nde goonga nafata googunɓe ɓen goonga maɓɓe on : hino woodani ɓe Aljannaaji no ila e ley majji canɗi, ko ɓe duumotooɓe e majji poomaa". Allah Welaama ɓe kamɓe kadi ɓe weltorii Mo. Ko ɗum woni polagal mawngal ngal. [Al-Maa'idah:116-119].

Ko wadi Masiihu ɓiy Maryama yo o his na hisi e miliyonij innirooɓe ko'e maɓɓe masiihiyankooɓe rewvɓ e Masiihu:

# Muhamadu Nelaaɗo Alla woni timmorde Annabaaɓe e Nelaaɓe.

Caggal ɓamteede Iisa yo o his dummuna juutjɗo yawti na tolno e pelle jeegom; yimɓe ɓeydi oonyaade ga e peewal; keefereegal e majere cari e rewde ko wonah Alla. Allah nuliri Muhammadu (Jom kisiyee on) leydi Makkah ndin peewal e diina goonga, fii no Allah tun rewiree, hara O sirkanaaka. O yooɓini mo Aayeeje e kaawjjjisaaji semmbinayɗi Annabaaku e Nulala makko, O waɗi mo timmoode e Nulaaɓe, non kadi diina makko kan woniri tmmoode e diina, reeaaka e wayleede wattitee haa aduna lanna, darngal daroo. Ko hommbo woni Muhammadu? Ko homɓe woni yimɓe makko ɓen? Ko honno Allah nuliri mo? Ko tinndinta e Nulal makko ngal? o woni fii nguurndam makko? Ko ɗum woni ɓannginirten ñoggugol ko arata koo.

## a- Dammbe e iwdi makko e teddjungal makko:

Innde makko : ko Muhammad Ibn (geɗal) Abdullah, Ibn Abdul-Muttalib, Ibn Haashim, Ibn Abd-Manaaf, Ibn Qusay, Ibn Kilab. Himo dammbii e Ismaa'iil geɗal Annabi Ibraahiima. Ko o jeyaaɗo e gorol Qurayshi ngol, Qurayshi kadi ko e Arabu jeyaa. Jibinaaɗo Makko hitaande 571 jibineede Iisaa Almasiihu. Ben makko faatino hari o jibinaaka, o mawni ko o yatiimatu e ndenka soro makko Abdul-Muttalib, nde on ɗon kadi faatinoo, bappa makko Abu Taaleb dannkii mo.

## b- Sifaaji makko ɗi:

En jantinoke wonnde Nulaaɗo suɓeteeɗo on ka Allah, ko maa tawa himo sifori wonkii laaɓuki, e goongugol e yewtere, e moƴƴugol jikku. Ko non tigiri Muhammadu (jom kisiyee on) sifornoo. O mawnidu e goonga, e hoolaare, e jikku moƴƴo, e wowlugol ko moƴƴi, e laaɓugol ɗemngal, yiɗaaɗo fow, mawninaaɗo fii mun ka yimaɓe makko, teddinaaɗo hakkunde maɓɓe, ko hoolaaɗo ɓe jammunoo mo; wurin ko kanko halfintenoo keyeeji maɓɓe ɗin si ɓe setaade.

E hoore ko o moƴƴi kon jikku, hari kadi ko o labanooɗo mo gite haaɓataa ndaarude; rawna yeesoojo, njanɗa giteejo, juutuɗo mbaymbaykooji, ɓawla sukunduujo, yaajuɗo balaaje; o juutaano o raɓɓidaa, hawruɗo ndaarnde hakkunde worɓe ɓen, himo ɓadinoo e juutugol. Gooto e sahabaaɓe makko hino sifora mo ni: "Mi yi'irii Nulaaɗo on mo jam e kisiyee woni e mun, hino e cuɗaari yamaniyaŋkooji, mi meeɗaali yi'ude ko ɓuri mo labeede". Humambinne, o anndaano binndol e jannde hakkunde humambinne-ɓe ka janngoowo winnda ɗuuɗaano. Ko woni tun, hari hiɓe firndi, ɓe mari haqqil, yaanunooɓe maanditagol.

## c- Quraysh e Arabu:

Yimɓe Annabiijo on (yo o his) e gorol makko ngol ko Makkah hoɗunoo, takko ka Suudu hormanteendu ndu Allah yamirnoo Annabi Ibraahiima e geɗal Makko on Ismaa'iila didugol.

No neeɓirta non, ɓen yimɓe makko woɗɗitii e diina Ibraahiima kan (woni laɓɓinangol Allah diina), kamɓe e gori ɗin takko maɓɓe ɗon, ɓe suɓii rewugol sanamu, e kaaƴe, e leɗɗe, e kaŋŋe ɗen ka sera Kaaba; ɓe mawnini fii mayru, ɓe fiɓi wonnde ndu nafay ndu lorray. Ɓe sinci dewe goo wano rewugol sanamuuru Hubal ndun mawnunoondu fiyaaku ka maɓɓe. Wonndude e sanamuuji goo, e leɗɗe ɗe ɓe rewaynoo ko wanaa Allah gaɗa Makkah, piiji ɗi ɓe mawninnoo fii mun; wano Laata, e Uzzaa, e Manaata. Hari nguurndam maɓɓe ɗam hino heewi manti e hollitagol, jaggita yimɓe, e hareeji hulɓiniiɗi. E hoore hiɓe wonndunoo e jikkuji mojjuɗi goo, wano cuucal, e teddingol koɗo, e wowlugol goognag ekn.

## d- Nuleede Annabiijo on mo jam e kisiyee woni e mun:

Nde Annabiijo on mo jam e kisyee woni e mun on timminnoo duuɓi cappanɗe nayi, hari ɓe seenotono ka fammeere Hiraa' yaasi Makka, ko ɗon wahayu on arano on jippii e maɓɓe immorde e Allah. Jibriilu addani mo ɗum, o nanngi mo o ɓanni e makko, himo wi'ana mo : "Janngu", o jaaboo : "wanaa mi jannguɗo", o fillitii ɗimmun haa ɗum sattiri mo, himo wi'a : "Janngu", o jaaboo : "wanaa mi jannguɗo", o fillitii ɗum tammun, himo wi'ana mo: "Janngu", o jabboo : "wanaa mi jannguɗo. Jibriilu maaki: Janngu innde Joomi maa, On tagɗo Tagirɗo neɗɗo e heɗɗere Janngu e Joomi maa, ɓurɗo teddude On anndinirɗo karambol O anndini neɗɗo ko o anndaa. [Al-Alaq:1-5].

Refti Malaa'ikaajo on hooti o acciti mo. Nulaaɗo on yiltii ka suudu, genndo makko on huli ɗenƴii. O maakani gennda makko Khadija : "Suddam, mi hulanii hoore-am". On wi'ani mo: "Wata a hulu. Mi woondii Allah hoynataa ma fes. Tawde ko a jokkuɗo enɗam, hiɗa ronnditoo donngal, hiɗa wallitoo goonga".

Jibriilu artiroyi e makko e mbaadi ndi Allah tagiri mo ndin, hombo uddi hakkunde banngeeli o wi'i: "Ko an yo Muhammadu, min ko Jibriilu, an ko a Nulaaɗo Allah".

Wahayu on jokkondiri immorde ka kammu, hino yamira Nulaaɗo on noddugol yimɓe makko ɓen e rewugol Allah tun, rentina ɓe e sirku e keeferaaku. O fuɗɗii noddirde yimɓe makko ɓen gooto gooto, ɓurɓe ɓadaade ɓen, fii no ɓe naatira e diina lislaamu. Ko adinoo gomɗinnde mo, ko gennda makko Khadija geɗal Khuwaylid, e weldiiɗo makko Abubakr As-Siddiq, e ɓiɗɗo bappa makko Ali Ibn Abi Taleb.

Nde yimɓe makko ɓen anndunoo fii noddaanu makko ndun, ɓe fuɗɗii dartagol mo ɓe fawjana mo ɓe ayri mo. Ñalnde goo tun, o yalti e maɓɓe o ewnii : "Waa sabaah", ko ɓe wi'aynoo si ɓe faalaam mooɓude yimɓe ɓen. Yimɓe makko ɓen mooɓii hiɓe faalaa heɗaade mo. O maakani ɓe : Yeetee lam, si mi humpitii on wonnde gaño mon on dawanay on maa hiirndana on, on goonginay lam?" Ɓe wi'i: "Men anndiraama fenaande". O maaki: "Awa ko mi jertinoowo on fii lette sattuɗe". Bappa makko Abu Lahabi wi'i: Kuddi woodanii maa ! Ko ɗum mooɓir-ɗaa men?" Allah jippini ɗon e Nulaaɗo Makko on daalol Makko : Juungo Abu Lahabi ngon halki ke, kanko men. Jawdi makko nafaali mo e ko o fakkitii kon. O naatoyay Yiite Dulɓoowe. Debbo makko ronndotonooɗo carmale on kadi, o ɗeɗɗiroyte ka daande makko yoora ɓadoo. [Al-Masad:1-5].

Nulaaɗo jokki noddugol ɓe e diina kan, himo wi'anaɓe : wi'ee La Ilaha Illa Allah, maleɗon. Ɓe jaaboo mo: Kere o waɗay reweteeɗi ɗin fow gooto? Awa ɗum ɗoo no haawnii.

Aayeeje jippori ka Allah hino nodda ɓe e peewal, rentina ɓe e majjere nde ɓe unii e mun. Hino jeyanoo e ɗen Aayeeje, daalol Allah: Maaku: "E onon on yedday On taguɗo leydi ndin nder balɗe ɗiɗi, waɗanon Mo honooɓe? Awa ko On woni Jeyɗo winndere nden, O waɗi pelle e dow mayri, O hebbini barki e mayri, O eɓɓi nguureeji mayri ɗin e nder balɗe nayi timmuɗe, wonannde lamndotooɓe ɓen. Refti O fotondiri ka kammu, fewndo ka ngu curkinnoo, O daalidani ngun kanngu e leydi ndin: "Ardiree ɗoftaare, maa wawnaeede". Ɗi wi'idi: "Men arii ko men ɗoftii ɓe". O timminiri ɗi kammuuli jeeɗiɗi nder balɗe ɗiɗi, O yamiri kala kammu, fiyaaku maggu. Men cuɗiniri kammu aduna ngun, koode e reenirɗum. Ɗum ko eɓɓoore Fooluɗo, Annduɗo On. Si ɓe ɗuurnike, haray wi'u ɓe: "Men jertinirii on haacaangu, sugu haacaangu Aadi'en e Samuuda'en, [Fussilat:9-13].

Kono ɗen Aayeeje e noddee fow nafaano ɓeydaano ɓe si wanaa salaare e townitanagol goonga, wurin ɓe waɗtuno lettude kala naatunooɗo Islaamu, teŋtinii lo'inanooɓe ɓe alaano ko dartonooɓe ɓen; ɓe wallina mollooɗe kaaƴe e hoore ɓerɗe maɓɓe ɗen, ɓe daasa ɓe ka luumooji fewndo nguleedi. Ɓe wi'a yo o yeddu diina Muhammadu kan maa o welee ɗe lette ɗon haa o maaya. Woɗɓe e maɓɓe maayi e ɗum.

Nulaaɗo on kan, hari ko bappa makko Abu Taleb reenunoo mo, yiɗunooɗo mo yurmeteeɗo mo, jeyanooɗo e tedduɓe Qurayshi ɓen. Kono o naataano Lislaamu.

Qurayshi etii faamondirgol e Nulaaɗo on fii no o accitira noddandu makko ndun, ɓe weeɓitani mo jawle e laamu e kala jiñinayɗi sarti deƴƴugol mo noddangol diina hesa kan, wiide hika cukkii reweteeɗi maɓɓe ɗi ɓe teddini fii mun ɗin, ɗi ɓe rewata gaain Allah. Hari darnde Nulaaɗo on ko wellitunde, tawde ko Allah yamiri mo yottingol diina kan e yimɓe ɓen. Si o tertike nden yamiroore, ko pellet, Allah lettiray mo ɗum. O maakani ɓe : ko moƴƴere mi faandainii on, onon yimɓe am e gorol am. "Mi woondirii Allah ! Si mi fennii yimɓe ɓen fow, mi fennataa on onon, si mi janfiimja kadi yimɓe ɓen fow, mi janfotaako onon".

Nde ɓe etinoo ɓe ronki darnugol noddaandu makko ndun, Qurayshi en ɓeydii ayrugol e Nulaaɗo (yo o his) e kala jokkuɓe mo. Ɓe ɗaɓɓiri bappa makko Abu taleb henndingol mo ɓe fii fewjangol mo, ɓe okka mo kala ko o faalaa, maa o acca cukkagol diina maɓɓe kan. Bappa makko ɗaɓɓiri mo deƴƴugol noddannde kaa diina.

Annabiijo on mo jam e kisiyee woni e mun on mbojji ɓe maaki: "Ko an yo bappa am, mi woondirii Allah ! Si ɓe waɗirii naange ngen ka ñaamo am, lewru ndun ka nano am fii no mi acciira kaa diina, mi waɗatah ɗum fotde Allah ɓamtaali ka maa mi maaya adu mun"

Bappa makko wi'i : "Yahu wowlaa ko faalaɗaa. Mi woondirii Allah, ɓe hewtataa ma si wanaa hara mi maayu mi accu-maa". Nde maayde nden hewtunoo bappa makko Abu Taleb, hari koohooɓe Qurayshy no takko makko ɗon, Nulaaɗo on etii no o naatira Lislaam, himo wi'ana mo: "Bappa, wowlu konngol ngol mi jeejiranoyte Allah; wi'u: "La Ilaha Illa Allah". Koohooɓe ɓen jaabitii: "A ɗuurnoto diina mawɓe ɓen?". O suɓii mawningol diina mawɓe makko ɓen e hoore diina lislaamu kan, o maayidi e sirku. Annabiijo on sunii ko tiiɗi battane maayde bappa maɓɓe nden e hoore sirku. Allah daalani mo: Pellet, an (Nulaaɗo), a fewnataa mo yiɗuɗaa; kono Allah no fewna on Mo O muuyi. Ko Kanko ɓuri anndude feewuɓe ɓen. [Al-Qasas:56].

Ɓe jokkiri non lorrugol Annabiijo on ɓaawo faatagol bappa makko Abu Taleb. Ɓe ƴetta tuuɗe iwɗe e kulle, ɓe bugora mo ɓaawo hara himo juuude ka Suudu Kaaba.

Refti Nulaaɗo fewri e saare Ta'if nden, fii noddugol yimɓe ton kadi e Lislaam (ɗon no woɗɗiri Madiina kilooji 70). Yimɓe Ta'ifu ɓen mettaa noddaandu makko ndun ɓuri yimɓe Makka ɓen, ɓe woni e fiɗugol mo raɗoo mo ton, ɓe jokkitiri mo kaaƴe haa tunndaje maɓɓe ɗen sili ƴiiƴam.

Nulaaɗo on fewti Joomi maɓɓe, ɓe torii faabo. Allah immini Malaa'ikaajo, on wi'ani mo: Joomi maa nanii konngi ko yimɓe maa ɓen huuwu maa kon. Si ɗa yiɗi, mi notindira pelle ɗen ɗiɗi e maɓɓe. Ɓe maaki : Oo'o. Miɗo jortii nde Allah yaltinta e maɓɓe rewooɓe Mo Kanko tun, hara ɓe kafidataa Mo e goɗɗum goo.

Refti ɓe ruttitii Makkah, ngayngu yimɓe makko ɓen fuɗɗitii e kala gomɗimɓe mo. Yimɓe goo iwoyi Yathriba (ko wi'ytee Madiina ontuma) haa e Nulaaɗo on, o noddi ɓen e Lislaamu, ɓe nootii. O immindini ɓe e sahaabaajo makko gooto hino wi'ee Musab bun Umayri fii ko janna ɓe Lislaamu. Ɗuuɗuɓe e yimɓe Madiina ɓe silmi e juuɗe makko.

Hitaande hikkunde ɗon nden, ɓe arti ka Nulaaɗo hiɓe yeeyondira e maɓɓe Lislaamu. Refti ɓe yamiri sahaabaaɓe maɓɓe ɓen ferugol yaha Madiina. Ɓe feriri dente dente e gooto gooto. Ɓe wi'aa "Muhaajirun" (feruɓe ɓen). Yimɓe Madiina ɓen jaɓɓori ɓe teddungal, ɓe weerni ɓe ka cuuɗi maɓɓe, ɓe senndodi e maɓɓe jawle e cuuɗi maɓɓe ɗin; ɓen ɗon wi'a taakamɓe ɓen "Al Ansar" (wallooɓe ɓen).

Nde Qurayshi humpitinoo fii ngun fergu, ɓe eɓɓi warugol Annabiijo on. Ɓe huuɓiti galle maɓɓe ɗen fii no yanira e makko si o yaltii. Allah danndi mo bone maɓɓe, o yalti e hoore maɓɓe fewndo ka ɓe so'aa anndude. Abu Bakr As Siddiq hewtitoyiiɓe, Nulaaɗo on yamiri Ali heddagol Makkah fii ruttugol kaliifuuji accanooɗi ɗin ka Nulaaɗo.

Ka laawol fergu, Qurayshi waɗani ngeenaari kala nannguɗo Muhammadu o wuuri o maayi. Kono Allah danndi mo haa o hewtidoyi e sahaaba'en makko Madiina.

Yimɓe Madiina ɓen jaɓɓori mo welo-welo tiiɗungo, ɓe fow ɓe yalti jaɓɓagol Nulaaɗo on, hiɓe wi'ee: "Nulaaɗo Allah on seenike, Nulaaɗo Allah on seenike".

Nulaaɗo on tabiti ɗon, ɓe fuɗɗori ɗon didugol juulirde nden, ɓe watti janngingol yimɓe ɓen diina, ɓe fiina ɓe Alqur'aana, ɓe finndina ɓe e jikkuuji moƴƴi, sahaaba'en ɓadoo ɓe fii ɓeydagol e maɓɓe, ɓe laɓɓini pittaali maɓɓe, ɓe toowi fii jikkuuji maɓɓe ɗin, ɓe tiiɗini yiɗugol Nulaaɗo on (yo o his), ɓe battinori sifaaji maɓɓe ɗin, giggol liimanaaku ngun tiiɗi hakkunde maɓɓe; Madiina wonti saare misal, ka maloore e musidaaku woni, tawde galo e baaso seedaa ka maɓɓe, wanaa daneejo e hoore ɓaleejo, wanaa kadi aarabbeejo e hoore ajame; gooto e maɓɓe ɓurdiraa heddii ɓen si wanaa gomɗinal e kulol Allah. Ko e ɓen suɓaaɓe woni ko giral ɓurngal moƴƴude ngal iwi e nder taariika.

Ɓaawo hitaande timmii e ferngo Nulaaɗo on (yo o his), pooɗondiral e hare fuɗɗii hakkunde maɓɓe e gorol Qurayshi ngol e kala nanndo maɓɓe ka ayrugol e lislaam.

Hare aranere nden waɗi hakkunde maɓɓe, nden woni hare Badri nden, e aynde hakkunde Makkah e Madiina. Allah semmbini juulɓe ɓen, hari limoore maɓɓe ko 314, Qurayshi en kan 1000 laatinoo. Kono ɓe fooliri ɓe no haawnorii, tawde cappanɗe jeeɗiɗo warano e Qurayshi, ko ɓuri kon e ɓen hari ko koohooɓe e ardiiɓe, ɓe dahi kadi cappanɗe jeeɗiɗo e maɓɓe, ko heddii kon laawii.

Hareeji goo kadi yanuno hakkunde Nulaaɗo e Qurayshi, Nulaaɗo on waawuno (ɓaawo ɓe yaltude Makkah duuɓi jeetati) hebbilugol konu ngun 10.000 haɓoowo naatuɓe lislaam Makkah ɗon, fii ko haɓa Qurayshi ka maɓɓe, ɓe foola ɓe raɗoo, ɓe liɓa fii ngol gorol fewjungol warugol ɓe, lettuɓe sahaabaaɓe makko ɓen, ɓe falii diinaa Allah kan.

Nulaaɗo mooɓiti ɓe ɓaawo ngal poolal mawngal, o maakani ɓe: "Ko onon yo jamaa Qurayshi ! Ko tamƴini ɗon mi waɗay on? Ɓe wi'i: "Ko a siɗɗo moƴƴo, ɓii moƴƴo". Ɓe maaki : "Yehee, ko on accitaaɓe". O yaafii ɓe, o accani ɓe ndimaagu naatugol lislaamu".

Ɗum woni sabu yimɓe ɓen naatude ka diina lislaamu, dente-dente. Yimɓe suriire Arabu nden fow naatii Islaam.

Neeɓitaali ɗon seeɗa, Nulaaɗo on hajji, ɓe hajjidi e 114.000 e silmuɓe kesum e diine islaam.

Ɓe darii ɓe kutubi nden ñalnde hajju mawɗo, hiɓe ɓanngina sari'aaji diina lislaamu, ɓe maaki: hino hasii ka mi ronka tawdeede e mon ɓaawo ndee hitaande ɗoo. Haray yo tawaaɓe ɓen yottin e tultuɓe ɓen. Refti ɓe ndari ɓe maaki : Enee, hara mi yottinii? Yimɓe ɓen wi'i: Eyyo. Ɓe maaki: Allah seedito. Hara mi yottinii? Yimɓe ɓen jaabii kadi: Eyyo. Ɓe maaki: Allah seedito.

Ɓaawo ɗum Nulaaɗo on ruttii Madiina. Ɓe kutubi ton kadi ñalnde goo, ɓe maakani ɓe: "Jeyaaɗo mo Allah suɓini hakkunde luttugol aduna e kon ko woni ka Allah, o suɓii ko woni ka Allah kon. Sahaaba en mbojji, ɓe anndi Nulaaɗo ko hoore-mun faandii, ɓe anndi kadi hewti ka ɓe egga e aduna. Ñalnde tenen 12 lewru tataɓuru fergu, e hitaande 11 fergu, nawnaare nden tiiɗe e Nulaaɗo on, faɗɗere maayde nden fuɗɗi ɓe, ɓe ndaariri sahaabaaɓe maɓɓe ndaarɗe waynagol, ɓe wasiyiiɓe reenagol e julde nden, wonkii maɓɓe ruttii ka Allah.

Sahaaba en duɗɗori maayde Nulaaɗo on (yo o his), ɓe sunii haa hatti, ɗenƴere nden battini e maɓɓe haa tawi goɗɗo e maɓɓe - woni Omar - ɓamti kaafa mun kulol juhal faatunde nden, himo wi'i: "Mo mi nanirtah na wjiya Nulaaɗo on maayoo woo, mi taƴay daande makko nden".

Abu Bakr immii, himo jannga daalol Allah: Muhammadu wonaali si wanaa Nulaaɗo : gomɗii feƴƴii ko adii mo Nulaaɓe. E si o faatike maa o waraama, on waylitoto e baɗte [keeferaaku] mo'on ? Kala waylitiiɗo e baɗte mu'un, o lorrirtaa Alla hay e huunde, arma Alla Yoɓita ɓen jaarnooɓe [Mo]. [Al-Imraan: 144] . No Omar nanirnoo oo Aaya, o fukkii, o faɗɗaa.

Haray ko oo woni Muhammad, Nulaaɗo Allah on, timmoode e Annabaaɓe e Nulaaɓe. Allah nulirii mo e yimɓe ɓen fow welingol e jertingol. O yottini nulal ngal, o totti hoolaare nden, o laaɓani mofte ɗen reedu.

Allah semmbiniri mo Alqur'aanare nden, daalol Allah telliniraangol ka kammu, ngol tawata meere iwrantaa nde yeeso mayre, wanaa ɓaawo mayre. Ko jipporiinde immorde ka Ñeenyo, Yettiniiɗo On. [Fussilat :42] Mi woondii ! Si neɗɗanke fow - gila ka aduna fuɗɗi haa ka hatti - wallindiir fii addugol yeru mayre, ɓe waawataa ɗum; hay si tawii non yoga maɓɓe ko wallayɓe yoga.

Allah daali: Ko onon yo yimɓe! Rewee Joomi mon, On taguɗo on e ɓeya adinooɓe on; Belajo’o onon on hulay (Allah). On waɗanɗo on leydi ndin ndaɗɗudi, e kammu ngun mahoodi. O jippini, immorde ka kammu, ndiyan. O yaltiniri sabu majjan dimɗe. Ɗun ko arsike wonannde on. Wota on waɗan Allah yerondiraaɓe hara onon hiɗon anndi. Si on wonii e sikkitagol ko Men jippini kon e jeyaaɗo Amen on, haray addee cortewol yeru mayre, noddon seeditotooɗi mon ɗin ko woori Allah, si on wonii ko on goonguɓe. Si on waɗaali ɗum, on waɗataa le, hulee Yiite ngen nge huɓɓitirɗe mun woni yimɓe e kaaƴe; nge hebilanaama yedduɓe ɓen. Wewlinir ɓen gomɗimɓe ɓe golli golle moƴƴe, wonnde no woodani ɓe Aljannaji ɗi canɗi ilata ley mun. Tuma kala ɓe yeɗaa dimɗe e majji, ɓe wi’a: “Ko ɗum men yeɗanoo ko adii”. Ɓe addannee ɗum ko nanndi. Hino woodani ɓe nder majji ton: genndiraaɓe laɓɓinaaɓe. Kamɓe ko ɓe duumotooɓe ton. [Al- Baqarah: 21-25].

Ndee Alqur'aannaare hino yowondiri e corteeji 114, Aayeeji 6236. Allah teeɗinike neɗɗanke on gila ko ɓooyi, fii addugol cortewol gootol nanndugol e certeeji Alqur'aana ɗin. Cortewol ɓurngol fanɗude ngolka Alqur'aana ko Aayeeji tati mari.

Si ɓe waawii ɗum, haray yo ɓe annde wonnde ndee Alqur'aanaare wanaa ka Allah iwri. Ko ɗum ɓuri mawnude emu kaawisaaji ɗi Allah semmbiniri Nulaaɗo Makko on (yo o his). Ko non kadi o semmbiniri mo goɗɗi goo, ɗi tiindotaako. Hino jeyaa e majji:

## d- Semmbinirgol Annabiijo on mo jam e kisiyee woni e mun on:

1- Toragol Allah, waɗa sookewo maɓɓe ngon e miran, ndiyam ɓullita e kolli maɓɓe ɗin, konu maɓɓe ngun yara ɗam ndiyam, ɓe limoore mun ɓurata ujunere.

2- Ɓe torotono kadi Allah, ɓe waɗa sookewo maɓɓe ngon e ñaametee, on ñaametee ɓeydoo e miran on haa ka tawata 1500 sahaaba ñaamay.

3- Ɓe ɓamtayno kadi sookewo maɓɓe ngon ɓe fewtina ka kammu, ɓe toroo Allah toɓugol ndiyam, ɓe iwataano ɗon haa ndiyam ɗam saaƴa e yeeso e maɓɓe. E kaawjisaaji goo ɗuuɗuɗi.

Allah semmbiniri mo reenugol mo, hara gooto e faalaaɓe warde mo ɓen eɓɓunoo mulinnde ndaygu makko ngun hewtataa mo. Ko ɗum Allah holli e daalol Makko: "Ko an yo Nulaaɗo, yottin kon ko Jippinaa e maaɗa immorde ka Joomi maa, si a waɗaali, haray a yottinaali nulal Makko ngal. Allah ko daɗndoowo ma e yimɓe ɓen.". [Al- Maa'idah: 67].

Nulaaɗo on e ko Allah semmbinirnoo mo kon laatino ñemtinirteeɗo moƴƴere e kala konnguɗi e golle maɓɓe. Ko kamɓe adotonoo gollirde yamaruyeeji immorrayɗi ka Allah ɗin. Hiɓe rerɗunoo kadi e dewe e ɗoftaaje, ɓurnooɓe moƴƴagol e yimɓe; ɓe heddortaano goɗɗum e jawdi maɓɓe, hara miskiino e baaso e hatonjimɓe hino woodi, hay ko ronetaa kon. Ɓe maakanno sahaaba en: "Menen jamaa Annabaaɓe ɓen, men ronataake. Ko men acci kon ko sadaka".

Jikku maɓɓe on kan, gooto ɓadotaako ɓe. Wonndunooɗo e maɓɓe woo yiɗay ko laaɓi poy. Nulaaɗo on wona ɓuraaɗo yiɗeede ontigi e dii ɓiɗɓe e mawɓe makko e yimɓe ɓen fow.

Anas geɗal Maalik, kurkaadu Nulaaɗo on mo jam e kisiyee woni e mun on wi'i: "Mi memaali newre ɓuri laaɓude wanaa ɗaatude wanaa ɓurnde uurude, haa hewta newre Nulaaɗo Allah on. Mi yanngani ɓe duuɓi sappo, ɓe meeɗaali lam wi'annde fii ko mi golli, ko honɗum waɗan-ɗaa nde, wanaa hunnde nde waɗaali, ko honɗum haɗi waɗaa nde".

Ko on woni Muhammdu mo Allah toowni fii mun, O toowni fii makko e hoore tagoore nden. Neɗɗow oo yewtetaake fii mun hannde e ado hannde haa hewta ɓe. Gila duuɓe ujunere e teemeɗɗe nayi, miyonji e noddinooɓe nder aduna on hino feññina laawi jowi wiide : "Mi seedike wonnde Muhaamd ko Nulaaɗo Allah". Teemeɗɗe e miliyon juulooɓe kadi no fillitoo ko yahata laawi sappo e julde maɓɓe ñannde woo: "Mi seedike wonnde Muhammd ko Nulaaɗo Allah".

## e- Sahaabaaɓe tedduɓe ɓen:

Sahaabaaɓe tedduɓe ɓen ronnditike noddangol Islaamu ɓaawo faatagol Nulaaɗo on (yo o his). Ɓe fuɗɗori ka fuɗnaage e ka hiirnaange. Ɓe sifori wonnde noddiranooɓe diina kan soobee. Ko kamɓe ɓuruoo yimɓe ɓen sellude haala, ɓuri ɓe mawnude nunɗal, ɓuri ɓe hoolaare, ɓuri ɓe kadi rerɗangol yimɓe ɓen feewugol saakita moƴƴere hakkunde maɓɓe.

Ɓe jikkinori jikkuuji Annabaaɓe ɓen, ɓe ñemtini ɓe. Ko ɗin jikkuuji battini e yimɓe leydi ndin haa ɓe jaɓi diina kan; ɓe naatiri diina kan dente dente, gila hiirnaange Afrik haa fuɗnaange Asiya haa hewtoyi nder Orop, rerɗangol kaa diina ko aldaa e doolneede.

Ko ɓen woni sahaabaaɓe Nulaaɗo Allah on, ɓurɓe moƴƴude e yimɓe ɓen ɓaawo Annabaaɓe ɓen. Ko ɓuri lollude e maɓɓe, ko lomtinooɓe feewuɓe ɓen. Lomtondirɓe e dawla Islaamu on ɓaawo faatagol Nulaaɗo. ko ɓen woni:

1- Abu Bakr As Siddiiq

2- Omar ibn al-Khattab

3- Uthman ibn Affan

4- Ali ibn Abi Taleb

Juulɓe ɓen hino teddini fii ɓee, hiɓe ɓaɗtora Allah yiɗugol Nulaaɗo Makko on e sahaabaaɓe makko ɓen, worɓe e rewɓe, hino mawnini fii maɓɓe, ɓe teddinira ɓe no ɓe hanndiri.

Añoowo ɓe jippina fii maɓɓe, ko yedduɗo diina Islaam, hay si on nodditike wiide Juulɗo. Allah mantirii sahaaba'en daalol Makko: On laatike mofte ɓurɗe moƴƴude yaltinanaaɗe yimɓe ɓen:hiɗon yamiraa ko moƴƴi haɗon ko añinii,hiɗon gomɗini Allah. [Al- Imraan: 110].

O holli Himo weltori ɓe fewndo ɓe yeeyondirnoo e Nulaaɗo on (yo o his). Allah daali: Gomɗii Allah welano gomɗimɓe ɓen, tuma ɓe ahondiraynoo e maaɗa ka ley leggal. O anndi ko woni kon ka ɓerɗe maɓɓe, O jippini deeƴere nden e maɓɓe, O warjoriiɓe uddital ɓadiingal, [Al- Fath :18].

# 4- Tugaale Islaamu ɗen:

Tugaale Islaamu ɗen ko jowi feeñuɗe. Hino waɗɗii juulɗo kala jogitagol ɗi haa o gasa noddireede juulɗo. Ɗen tugaale:

## Tugalal Aranal nagl: Ko seedagol reweteeɗo tanaa Allaahu alaa, e wonnde Muhammadu ko Nulaaɗo Allah.

Ko ngol woni konngol aranol ngol naatoowo diina kala haani feññinnde. O wi'a: "Mi seedike reweteeɗo tanaa Allaahu alaa, e wonnde Muhammdu ko jeyaaɗo Allah e Nulaaɗo Makko", o fiɓa ko ngol firti, wano fensitirɗen ko adii.

O fiɓa wonnde ko Allah woni Reweteeɗo bajjo Mo jibinaa, O jibinaaka, Mo wallondirɗo gooto alanaa ɗum, e wonnde ko Kanko woni taguɗo On, ko heddii kon fow ko ko tagaa, ko Kanko tun woni Reweteeɗo hannduɗo e reweede. Reweteeɗo alaa si wanaa Kanko, Joomiraawo alaa si wanaa Kanko, o fiɓa wonnde Muhammadu ko jeyaaɗo Allah e Nulaaɗo Makko, mo wahayu jippori e mun immorde e kammu, yottinanoowo Allah yamirooje e haɗaaɗi Makko, waɗɗiiɗo goongineede ɗoftee e kala ko O yamirta, woɗɗitee e kala ko O haɗi.

## 4-2- Tugala ɗimmal ngal ko: ñinnugol julde

Ko e julde nden ayaawjo jeyankaaku e yankinangol Allah ngol feeñata. Jeyaaɗo on daroo yankinoo, o jannga Aayeeje Alqur'aana ɗen, O mawninira Allah noone kala e jantooje mantooje, O juulana Mo o sujjana Mo. O guundondira e Makko, O toroo Mo e ɓural Makko mawngal ngal; ɗum ko humondiral hakkunde jeyaaɗo on e Joomi Makko taguɗo mo On, Annduɗo gunndo e kene makko, e yitondirgol makko ka sujjugol; ko ɗum woni sabu haa Allah yiɗa jeyaaɗo Makko on, O ɓadna mo e Makko, O weltanoo mo. Kala salorɗo julde nden townitanagol jeyankaagu Allah ngun, Allah tikkanay mo, O huɗa mo, on ɗon yaltia e diina Islaam.

Ko waɗɗii kon e ɗen julɗe, ko ɗe jowi e nder ñallal, coomɗe e daragol, jannga simoore Faatiha nden: En fuɗɗorii Innde Allah, Huuɓuɗo yurmeende, Heerorɗo yurmeende. Yettoore woodanii Allah, Jeyɗo Winndere nden. Huuɓuɗo yurmeende, Heerorɗo yurmeende. Jeyɗo ñalngu njoɓdi. Ko An men rewata, ko An men wallinorta. Feewnu men e laawol focciingol, laawol ɓen ɓen neeminɗaa e dow mum, hara wanaa laawol ɓen ɓe tikkanɗaa wanaa majjuɓe ɓen. Al Faatiha 1-7. E janngugol ko newii woo e Aayeeje Alqur'aana ɗen. Hinde yowndiri kadi e rukuu'u (turagol) e sujuudu, e toragol Allah, mawninira Mo wiide "Allaahu akbar" e seninirgol Mo ka rukuu'u wiide : "Subhana Rabbiyal Adhim.", e wi'ugol ka suujuudu : "Subhaana Rabbiyal-A'laa".

Ado tottugol julde nden, ko maa juuloowo on sifitora laaɓugol e soɓe (immorde e hurgo togooso e njano) ka ɓanndu e comci e ka o juulata ɗon, hara himo salligori ndiyam, o loota yeeso e juuɗe makko, o moomra juuɗe e hoore makko nden, refti o loota teppe makko ɗen.

Si tawii himo wonndi e janaaba (sabu yiidugol e debbo makko on) haray hino fawii mo lootagol lonngal.

## Tugalal tammal ngal : Fii asakal

Ɗum ko eɓɓoore toɗɗiinde hoore jawdi kun, ko Allah farli e marɓe ɓen fii jonnitugol waasuɓe e miskimɓe hannduɓe e renndo ngon; fii ittangol ɓe annde. Eɓɓoore mun nden ka mbuuɗi (xaalisi) ko ɗiɗi e fecco nder teemedere hoore manankun kun, sennditanee hannduɓe e mun ɓen.

Ko ngal tugalal woni sabu saakitagol sekkondiral hakkunde jamaa on, e yiɗindiro, e suusindiro, e wallindirgol hakkunde maɓɓe; itta koɗnaangu e ngayngu hakkunde marɓe e wasuɓe, ko ɗum kadi woni fii ɓamtal ngalu, e dillirgol jawle ɗen no haaniri, haa hewta gooto kala e renndo ngon. Ngal asakal non ko waɗɗii ngal e jawle ɗen no foti e waade : immorde e xaalisi, e neemoraaɗi, e dimɗe, e gabbe, e hoore jawle, ekw huunde kala e yeru mun.

## Tugalal nayaɓal ngal: hoorugol lewru koorka

Hoorugol: ko haɗitagol ñaamugol, e yerugol, e yottagol e genndo mun hara ko annuyee ɓattorgol Allah, gila ka fajiri ndin feeri haa ko mutal naange.

Lewru suumayee ndu hoorugol farlaa ndun e mun, ko lewru jeenaɓuru ndun ka lebbi juulɓe. Ko e ndun lewru Alqur'aana fuɗɗii jippagol e Nulaaɗo on mo jam e kisiyee woni e mun.

Allah daali: Lewru korka ndu Alqur’aana jippinaa ndun e mun, ko ndu peewal no e mayru wonannde yimɓe ɓen, e ɓanngannduyeeji immorde e peewal, e serndugol (hakkunde goonga e fenaannde). Kala e mo’on yi’uɗo lewru ndun, yo o hooru ndu. Al-Baqara: 185.

Hino jeyaa e nafooje hoorugol, tawde wowtinay muññagol, tiiɗina fii gomɗal e gomɗinal ka ɓernde; ko fii non, hoorugol ko gunndoo wonɗo hakkunde jeyaaɗo on e Allah, tawde neɗɗo on no waawa ñaamude maa yarude si on weddike, hara gooto anndaa o taƴii. Si tawii non o accirii ɗum ɗoftagol yamatuyeeji Allah ɗin tun ko aldaa e sirkangol Mo, hara himo felliti ko Allah tun ƴellitii e dewe makko ɗen, ɗum wonanay mo sabu ɓeydagol gomɗinal e hulugol Mo. Ko ɗum waɗi si tawii njoɓdi hooruɓe ɓen hino mawni ka Allah, wurin hiɓe jogii ton damal heeraniingal ɓe, wi'etengal : "rayyaan". Juulɗo no waawi hoorugol koorka naafe ko wanaa e lewru suumayee, e nder ñalɗe hitaande nden fow, ko wanaa ñalaaɗe iidi ɗen ɗiɗi (julde suumayye e julde doŋkin).

## Tugalal jowaɓal ngal: Hajjugol ka Suudu hormordu.

Hino farlaa e juulɗo on hajjugol laawol gootol e nder nguurndam makko ɗam (si o heɓii feere mun), si o ɓeydii ɗon, haray ko naafe. Allah daali: Hino woodani Allah e dow yimɓe ɓen hajjugol ka Suudu [hormordu], wonannde kala hattanɗo ɗum laawol. (Al- Imraan: 97). Juulɗo on no setoo e nokkuuli rewetɗɗi Makkah ton, nder lewru hajju ndun, ko ndun woni lewru sakkitiindu ndun e lebbi fergu ɗin. Ado o naatude Makkah, juulɗo on ɓoortoto comci makko ɗin, o ɓoornoo comci hormorɗi ɗin; ɗin ko gude ɗiɗi daneeje.

Refti o waɗa dewe hajjuɗe ceertuɗe : immorde e wanngagol ka Suudu Kaaba, e yahugol hakkunde Safaa e Marwa, e daragol Arafa, e waalugol Muzdalifa, e ko wanaa ɗum.

Ko fewndo hajju woni ko juulɓe adunaaru ndun ɓurata mooɓondirde, na hjjjjjjjjoono hakkunde mum en musidal e yurmjondirde, hara hiɓe feññina musidaaku e yurmondiral e laaɓondiral hakkunde maɓɓe, comci maɓɓe e koɗanɗe fow ko gootun; goooto e maɓɓe ɓuraa ɓeya si wanaa ko hulugol Allah. Njoɓdi hajju ndin ko mawnudi. Nulaaɗo Allah on maaki: "Kala haajjuɗo, hara o bonnaali (e haala), o yaltaali e ɗfotaare, o yaltiray e junuubi makko, wano ñalnde yumma makko jibini mo".

# 5- Tugaale gomɗinal ngal:

Si anndaama wonnde tugaale Islaamu ɗen ko dewe feeñuɗe ɗen ɗe juulɗo on jokkata, hollayɗe k o juulɗo ɗen, haray hino ton kadi tugaale fiɓeteeɗe ka ɓernde, waɗɗiiɗe kala juulɗo gomɗingol ɗe, fii no diina makko kan sellira. Ɗen no wi'ee tugaale goɗinal. Tuma kala nde fii majje mawni ka ɓernde makko ɗe timmi, ko non o ɓeydorta darja gomɗinal, o hannda e jeyeede e jeyaaɓe Allah gomɗimɓe ɓen. Ko on darja ɓuri mawnude darja wonnde juulɗo on tun. Tawde kala gomɗinɗo ko juulɗo, kono wanaa juulɗo kala heɓata darja gomɗial.

Ko pellet, ontigi hino heɓa fiɓnde gomɗinal, kono hara ngal timmaa.

Tugaale gomɗinal ngal ko jeegoo,

ko ɗen woni : gomɗingol Allah, e Malaa'ikaaɓe Makko ɓen, e Defte Makko ɗen, e Nulaaɓe Makko ɓen, e Ñalaande Sakkitiinde nden, e gomɗingol koddoruyee ko moƴƴi e mun e ko boni e mun.

Tugalal aranal ngal : ko nde gomɗintaa Allah, hebbiniraa ɓernde maa nden yiɗugol Mo, mawnina Mo, jippina hoore-mun yeeso Makko, ɗoftoo yamirooje Makko ɗen Kanko tun hara renndinaali Mo. O hebbinira kadi ɓernde Makko nden kulol Allah, e jortagol ko O jogii kon. Ontigi jeyee ontuma e jeyaaɓe Allah gomɗuɓe jokkuɓe laawol Makko focciingol ngol.

Tugala ɗimmal ngal : ko gomɗingol Malaa'ikaaɓe Makko ɓen, hooloo ko jeyaaɓe Allah, tagiraaɓe annooraa, gooto anndaa limoore ɗuuɗugol maɓɓe ka kammuuli e ka leydi si wanaa Allah, ɓe addira fii rewugol, jantoo, subbunhinoo. "Hiɓe subbunhinoo jemma e ñaloram, ɓe taƴindirtaa". "Ɓe yeddataa Allah e ko O yamiri ɓe kon; hiɓe waɗa ko ɓe yamiraa". At-Tahriim : 6. Gooto kala e maɓɓe e golle mun ɗen Allah eltiri ɗum. Hino ton ronndiiɓe Arshi on, woɗɓe no halfinaa ƴettitugol pittaali ɗin, woɗɓe ɓen jippinira wahayu on ka kammu (on woni Jibriilu, ɓurɗo ɓe on darja), woɗɓe ɓen halfinaa ngaluuji Aljanna e Yiite ɗin, e Malaa'ikaaɓe ɗigguɓe goo, yiɗuɓe yimɓe gomɗimɓe ɓen, ɗuɗɗinay ɓe insinanagol ɓe du'anoo ɓe.

Tugalal tammal ngal : gomɗingol Defte ɗe Allah jippini ɗen

Juulɗo on ko yo gomɗin wonnde Allah jippinii Defte e ɓen Nulaaɓe ɓe O suɓii, wonduɗe e kumpite goonga, e yamaruyee nunɗal immorde e Makko, e wonnde O jippinii Tawreeta e Muusaa, Linjiila e Iisaa, Zabuura e Daawuuda, Ɗeri ɗin jippii e Ibraahiima. Ɗen fow heddaaki hannde wano ɗe jippornoo non. O gomɗina kadi wonnde Allah jippinii Alqur'aana e dow timmoode e Annabaaɓe ɓen (Muhammad jom kisiyee), o hooloo Aayeeje mayre on jippi jokkondiri duuɓi sappo e tati, Allah reeni nde e wayleede wattitee. Menen Men jippinii Deftere nden, ko Menen kadi woni reenooɓe nde. Al Hijri : 9.

Tugalal nayabal ngal : gomɗingol Nulaaɗo ɓen

(yewtere fii maɓɓe yawtii). Ko gomɗingol wonnde mofte ɗen fow e jamaanu kala heɓii Nulaaɓe Annbaaɓe, kafuɓe diina woota, e Joomiraawo gooto. Hiɓe nodda yimɓe ɓen e wootinɗingol Allah rewa Mo, ɓe rentina ɓe e keeferaaku, e sirku, e geddi. Alaa e mofte, si wanaa jertinoowo feƴƴii e maɓɓe. (Faatir : 24). O hooloo kadi ko ɓe ɓanndinke nannduɓe e kala ɓanndinke, ɓe Allah suɓii ko yottina Nulala Makko ngal: Menen Men Wahyinii e maaɗa wano Men Wahyiniri e Nuuhu e Annabaaɓe ɓen ɓaawo makko. Men Wahyini faade e Ibraahiima, e Ismaa'iila, e Ishaaqa, e Yaaquuba, Taaniraaɓe ɓen, e Iisaa, e Ayyuuba, e Yuunusa, e Haaruuna, e Sulaymaana. Men Okki Daawuuda Jabuura. E Nulaaɓe ɓe Men Fillani maa fii mun ko adii e Nulaaɓe ɓe Men fillanaaki ma fii mun. Alla Yewtidii e Muusaa Yewtidgol. Nulaaɓe wewlinooɓe e jertinooɓe fii wata hujja wonan yimɓe ɓen e hoore Alla ɓaawo Nulaaɓe ɓen. Alla Laatike Fooluɗo, Ñeeñuɗo. An-Nisaa : 163-165. Ko yo juulɗo on gomɗimɓe fow, o yiɗa ɓe fow, o daranoo fii maɓɓe fow; hara o ɓurnaali gooto hakkunde maɓɓe. Mo yeddii gooto e maɓɓe, maa yenni ontigi, maa o lorri mo, haray o yeddii ɓe fow maɓɓe.

Ko ɓuri ɓe darja ka Allah, ko timmoode maɓɓe on Muhammad jom kisiyee on.

Tugalal jowaɓal ngal:gomɗingol ñalaande sakkitiinde nden

Gomɗina wonnde Allah immintinoyay jeyaaɓe ɓen ka genaale maɓɓe, O mooɓa ɓe fow Ñalnde Darngal fii ñaawugol golle maɓɓe ɗen aduna. Ñalnde leydi ndin waɗtitirtee leydi ngnndi, e kammuuli ɗin, ɓe feeñana Alla, Bajjo On, Fooluɗo On. (Ibraahiim : 48).

Si wonii kammu ngun seekike, sii koode ɗen kadi saakike, si maaje ɗen kadi puccitaama, si genaale ɗen kadi irtaama; wonkii annday ko ardini e ko sakkintini. (Al Infitaar: 1-5).

E neɗɗanke on yi'aali, wonnde Men tagirii mo e toɓɓere maniiyu? Kono tawaa mo ko o wennjoowo ɓannguɗo! O tinndani Men misal, kono o yejjiti tageede makko; o wi'i: "Ko hommbo wuurnitata ƴi'e ɗen, si ɗe wuɗii?" Maaku: "Ko wuurnitoowo ɗe, ko taguɗo ɗe On ka laawol aranol. Ko Kanko woni annduɗo fii kala tagu; On waɗanɗo on yiite, iwde e leɗɗe kecce, tawa ko e majje huɓɓirton nge. Kere taguɗo kammuuli ɗin e leydi ndin wonaali haɗtanɗo tagugol yeru maɓɓe? Ɗum ko pellet! Ko Kanko woni Ɗuuɗuɗo tageefo, Annduɗo. Pellet woni fjiyaaku mjakko si muuyi hjuunde O daalynde wjon nde wjnja. Senayee woodanii On Mo laamateeri kala huunde woni e juuɗe Mun! Ko ka Makko rutteteɗon. (Yaa- Siin: 77-83).

Men waɗa manndikirɗe Nunɗal ngal fii Ñalnde Darngal hara wonkii woo toñiroytaake hay e huunde, hay si laatii ko yeru gabbun pamarun Men adday kun Men yonii Hasbooɓe. (Al- Anbiya': 47).

Kala golluɗo ko ɓuri fanɗude e moƴƴere (yeru gabbun jarra), o yi’ay njoddi mun. Kala kadi golluɗo ko ɓuri fanɗude e bone (yeru gabbun jarra), o yi’ay njoddi mun. (Az-Zalzalah: 7-8). Dame Yiite ngen udditanee ɓen ɓe tikkere e lette Allah ɗen jojji e mun, dame Aljanna ɗen kadi udditanee gomɗimɓe gollunooɓe golle moƴƴe ɓen. Malaa'ikaaɓe ɓen no jaɓɓooɓe [ɓe wi'a:] "Ko ndee woni Ñalaande mon nden nde wonanoɗon fodeede". (Al-Anbiyaa' : 103). Yedduɓe ɓen soggiroyee ka Jahannama dente-dente. Haa si ɓe hewtii nge, dame magge udditee, reenuɓe nge ɓen wi'ana ɓe: "E Nulaaɓe jeyaaɓe e mo'on hewtaano on, janngaynooɓe Aayeeje Joomi mon, e mooɗon, ɓe rentina on hawrugol e ndee ñalaande mon?" Ɓe wi'a: "Ko non tigiri, kono Konngol lepte ngol, jojjiino e yedduɓe ɓen". [Ɓe] wi'anee: "Naatiree dame Jahannama ɗen luttugol ton. Nge bonii jaaƴorde mawnintiniiɓe ɓen !". Hulooɓe Joomi mun ɓen kadi ɗowitiree ka Aljanna, dente-dente. Haa si ɓe hewtii mo, dame makko udditee, reenuɓe mo ɓen wi'ana ɓe: "Kisiyee wonii e mon, on laaɓii, naatiree mo, duumagol". Ɓe wi'a ontuma: "Yettoore woodanii Allah, laatinanɗo men fodoore Mun, O ronini men leydi [Aljanna] ndin, meɗen weerira e Aljanna on, kala ka men yiɗi". Mbarjaari gollunooɓe moƴƴere ɓen moƴƴii. (Az-Zumar: 71-75).

Oo Aljanna mo neemaaji woni e mun, ɗi tawata gite yi'aalu, nowru nanaali, wanaa sakko ɓernde miijo fii mun. Wonkii (woo) anndaa ko maranaa ɓe e ko ɓuɓɓinta ɓernde, ɗum ko njoɓdi ko ɓe gollaynoo kon ! E ko on laatiiɗo gomɗinɗo wa'ata wa faasiqiijo on? (aa'aa), ɓe fotataa. Si ko ɓen gomɗimɓe ɓe golli golle moƴƴe, hino woodani ɓe Aljannaaji weerde jipporde, sabu ko ɓe gollaynoo kon. Si tawii non ko ɓe faasiqiiɓe, haray femporde ɓen ɗon nden, ko ka Yiite: Tuma kala ɓe faalaa yaltugol e magge, ɓe ruttitee e magge, ɓe wi'anee: "Meeɗee lepte Yiite nge fennayoɗon ngen". (As-Sajdah: 16-20).

Ko woni sifa Aljanna fodaaɗo on gomɗuɓe ɓen: canɗi ndiyam ɗi dakamme mun waylotaako hino ton, e canɗi ɓira ɗi waylataa dakamme mun, e canɗi konnjam welayɗam yarooɓe, e canɗi njuumri laɓɓinaandi. Hino woodani ɓe kadi ton : kala dimɓe, e haforaneede immorde e Joomi maɓɓe. [Ɓen wa'ay] wa luttinoyteeeɓe ɓen ka Yiite, ɓe yarnee ndiyam fatayɗam, ɗam taƴa tetekki maɓɓe ɗin? (Muhammad : 15) Pellet, gomɗuɓe ɓen hino e Aljannaaji e neemaaji, ko ɓe dakimitotooɓe kon ko Joomi maɓɓe okki ɓe, Joomi maɓɓe daɗndi ɓe lette Jahiimi ɗen. [Ɓe wi'anee] : "Ñaamee yaron, ko on hanndirɓe ɗum, sabu kon ko gollaynoɗon, hara ko on soɓɓindiiɓe e hoore danɗe weertindiraaɗe", Men resina ɓe kadi yooɗa giteeɓe. (At-Tuur: 17-20).

Yo Allah waɗu en fow yimɓe Aljanna.

Tugalal jeegaɓal ngal: gomɗingol koddoruyee ko moƴƴi e mun e ko boni e mun

Gomɗina wonnde kala dillannde e aduna on, ko hoddirua Allah winndaaɗo ka Makko. Bone woo heɓataa [on] e leydi ndin maa e pittaali mon ɗin, si wanaa ɗum woniino e deftere ado Men tagude ndee [tagoore]. Pellet, ɗum ko ko newanii Allah. (Al-hadiid : 22).

{Menen Men tagirii huunde kala e koddoruyee} (Al-Qamar: 49). E a anndaali wonnde Allah no anndi ko woni kon ka kammu e ka leydi? Pellet, ɗum no e nder deftere. Pellet, ɗum ko ko newanii Allah. (Al-hajj: 70).

Kala timminirɗo ɗee tugaale ɗoo jowi gomɗingol ɗe, o tewete e jeyaɓe Allah gomɗimɓe ɓen. Tagoore nden hino ɓurda darja gomɗinal. Ko ɓuri non mawnude darja e gomɗinal, ko moƴƴingol ngol golle, ko ɗum woni : rewirgol Allah wa si tawii hiɗa yi\*ai Mo, si tawii le a yi\*aani Mo, Kanko kan himo yi\*u maa. Ko ɓen siforii ɓe non woni suɓaaɓe tagoore nden, marɓe darjaaji Aljanna ɗin ka jipporɗe Firdawsi.

# 6- Tinndinooje e jikkuuji Lislaamu ɗin:

## 6-1- Yamiraaɗi ɗin:

E hino yoga e jikkuuji e neediiji Lislaamu rerɗinaaɗi ne'itrogol renndo juulɓe ɓen, hiɗen ñogga seeɗa e majji. Ɗin neediiji ko e ɓullitirɗe islaamu ɗen woni, wano Deftere Allah nden, e Hadiiseeje Nulaaɗo Allah mo jam e kisiyee woni e mun on.

### Aranun ɗum : Ko wowlugol goonga:

Islaamu hino waɗɗini juulɓe ɓen fow wowlugol goonga, o waɗi ɗum jikku maɓɓe mo dagotaako accitugol, o rentini ɓe e fenaande nden hattirde e rentingol, o woɗɗintini ɓe e mayre no ɓuri e ɓanngirde sifa e konngol. Allah daali: Ko on yo gomɗimɓe, hulee Allah laatodon e goonguɓe ɓen. (At-Tawbah: 119). Ɓe maaki kadi: "Mi yamirii wowlugol goonga, sabu goonga kan hino e ɗiggere, ɗiggere nden kadi hino fewna e Aljanna. Neɗɗo seeratah hino wowla goonga, o faanditanoo goonga haa o winndee googuɗo ka Allah. On haɗaama fenugol, sabu fenaande hino ɗowa e bonki, bonki kadi no ɗowa haa ka Yiite. Neɗɗo seeratah hino fena, o jikkinora fenaande haa o winnde fenoowo ka Allah".

Fenaande wanaa jikku gomɗinɗo, ɗum ko naafiqi anndiraa [[1]](#footnote-1). Nulaaɗo Allah mo jam e kisiyee woni e mun on maaki: "Maande naafiqi ko tati: Si o yeewtii o fena, si o fodii o lunndo, si o hoolaama o janfoo"[[2]](#footnote-2).

Ko ɗum waɗi si Sahaaba en jikkinori sifa goonga, haa goɗɗo e maɓɓe wi'i: "Menen men anndaano fenaande fewndo Nulaaɗo Allah mo jam e kisiyee woni e mun on".

### Ɗimmun ɗum : ko tottugol hoolaare, hunna ahada, nunɗa hakkunde yimɓe ɓen:

Allah daali: Pellet, Allah no yamira on tottugol koolaaje ɗen faade e jom majje, e si on ñaaway hakkunde yimɓe ɓen ñaawiron nunɗal. (An-Nisaa'58). O daali kadi: Humnee ahadi; (anndon) pellet, ahadi ndin ko lamnditoyteendi fii mun. Hunnon kadi ɓetu ngun si on etay, manndikiron manndakke fotondirɗo; ko ɗun moƴƴi, ɓuri moƴƴude battane. (Al-Israa: 34-35).

O mantiniri gomɗimɓe ɓen daalol Makko: ɓen hunnooɓe ahadi Allah ndin, ɓe firtataa ahodal. (Ar-Ra‘d: 20).

### Tammun ɗum: Ko yaŋkinagol hara townitaaki:

Ko Nulaaɗo Allah on (yo o his) ɓurnoo yimɓe ɓen yaŋkinagol, ɓe toolorayno hakkunde sahaaba en wano gooto e maɓɓe; wurin ɓe yiɗaano goɗɗo immanoo ɓe. Mo hatonjiniino e maɓɓe o nanngayno ɓe tun sookewo ngon, ɓe yaada ɓe huntana mo haaju. Ɓe yamiri juulɓe ɓen yaŋkinagol, ɓe maaki: "Allah wahayinii e am wiide yo on yaŋkino, wata gooto e mon mantano oya, wata o bewu kadi e gooto"[[3]](#footnote-3).

### Nayaɓun ɗum: Ko okkugol, e wintagol e moƴƴere.

Allah daali: Kala ko wintiɗon e moƴƴere, ko fii wonkiiji mon. Hara on wintoraali si wonaa ɗaɓɓugol yarluyee Allah. Kala ko wintiɗon e moƴƴere, on hunnanoyte ɗum, hara on tooñetaake. (Al-Baqarah: 272). Allah mantirii gomɗimɓe ɓen ka O daali: (Hiɓe okkira ñaametee e dow yiɗygol mo : miskimɓe, e wonduɓe, e dahaaɓe). (Al-Insaan : 8). Okkugol e teddungal ko jikku Nulaaɗo e kala ñemtinɗo ɓe e gomɗimɓe ɓen. O heddintaa goɗɗum e jawdi makko ndin si wanaa o wintoto ɗum e moƴƴere. Jaabir (yo Allah wele mo) - gooto e sahaabaɓe Nulaaɗo on - wi'i: " "Nulaaɗo Allah mo jam e kisiyee woni e mun on meeɗaaka lamndeede huunde, ɓe maaki: oo'o". Ko non kadi ɓe rerɗiniri e teddingol koɗo, ɓe maaki: « Kala gomɗinɗo Allah e Ñalaande Sakkitiinde nden, yo o teddin koɗo makko on. Kala kadi gomɗinɗo Allah e Ñalaande Sakkitiinde nden, yo jokko e enɗam makko ɗam. Kala kadi gomɗinɗo Allah e Ñalaande Sakkitiinde nden, yo o wowlu ko moƴƴi maa o fanka».

### Jowaɓun ɗum: Ko muññagol ronnditoo lorra:

Allah daali: Muñño-ɗaa e ko heɓu-maa. Pellet, ɗum ko jeyaaɗum e fiyakkuji mawɗi. (Luqmaan: 17). O daali kadi: Ko onon yo gomɗimɓe, wallitoree muñal e julde. Pellet, Allah no wonndi e munñiiɓe ɓen. (Al-Baqarah: 153). O daali kadi: Ma Men warjor muññiiɓe ɓen njoɓdi maɓɓe ndin ko ɓuri moƴƴude ko e ɓe gollaynoo kon. (An-Nahl : 96). Hari Nulaaɗo mo jam e kisiyee woni e mun on no ɓurnoo yimɓe ɓen muñal, e ronnditagol lorra, ɓe yottortonaako bone on bone. Yimɓe makko ɓen lorruno ɓe fewndo o noddaynooɓe e Lislaam, ɓe yani e makko haa ƴiiƴam makko ili, kono o fitta ɗam, o maaka: "Allah yaafano yimɓe am ɓen, tawde ɓe anndaa"[[4]](#footnote-4).

### Jeegaɓun ɗam: Ko hersugol

Juulɗo ko nefoowo, hersoowo. Herso non ko geɓal e geɓe liimanaaku. Ko ɗum duñata juulɗo e kala jikku moƴƴo, haɗa ontigi e jeesere, e faahishaaku konngol e kuugal. Annabiijo on mo jam e kisiyee woni e mu maakii : "Hersa ko jam tan addata".

### Jeeɗiɗaɓun ɗum: Ko ɗiggangol mawɓe ɓen

Ɗiggangol mawɓe ɓen, moƴƴoo e maɓɓe, joltinana ɓe gabitanji ɗin, ko ko waɗɗii e diina lslaamu kan. Teŋtinii no ɓe toowirta non e duuɓi, fewndo ka ɓurata ɗon hatonjinnde e geɗalɓe maɓɓe ɓen. Allah yamirii ɗoggangol neene e baaba ka Deftere Makko, O teŋtini mawnugol on haqqee maɓɓe, O daali: Joomi maa yamirii : "Wata on rewu ko wanaa Kanko, e moƴƴagol e jibimɓe ɓen: si nayewu goɗɗo e maɓɓe yottike ma, maa hara ɓe ɗiɗo non, wata a wi’an ɓe "bis!", wata a wikko ɓe, wowlan ɓe konngol teddungol. Yankinanoɗaa ɓe yurmeɗaa ɓe, wi’aa: « Joomi an, yurme ɓe’e, wano ɓe ne’irnoo lam ko mi tosokun ». (Al-Israa: 23-24).

O daali kadi: Men yamirii neɗɗanke on [ɗoftagol] jibimɓe mo ɓen; yumma makko saawirii mo lo'ere e hoore lo'ere: entugol mo ngol, ko e nder duuɓi ɗiɗi. "Wonnde yettam e jinnaaɓe maa ɓen. Ko ka Am woni ruttorde nden". (Luqmaan: 14).

Gorko goo lamndino Annabiijo on (yo o his): Ko hommbo e yimɓe ɓen ɓuri hanndude e mo mi moƴƴotoo e mun? Ɓe maaki: "Ko yumma maa, o lamndii hommbo kadi? Ɓe maaki: " Yumma maa. O lamnditii hommbo kadi? Ɓe maaki: "Yumma maa". O lmanditii hommbo kadi? Ɓe maaki: "Baaba'en maa"[[5]](#footnote-5).

Ko ɗum waɗi si Islaamu on waɗɗini e juulɗo on ɗoftagol mawɓe makko ɓen e kala ko ɓe yamirta mo; si wanaa hara ko fii yeddugol Allah, ontuma ɗoftaare alanaa tagaaɗo, e ka taguɗo On yeddetee. Allah daali: Si ɓe tiiɗnorii ma fii sirkangol Lam e ko a alanaa ɗum ganndal, wata a ɗofto ɓe; wonndir e maɓɓe moƴƴere ka aduna. (Luqmaan: 15). Ko non waɗɗori mo teddinirgol ɓe konngol e kuugal, teddina fotde baawal mun on, immorde e kala noone e ɗiggere; wano ñammingol ɓe, hooltina ɓe, ñawnda ɓe si ɓe fooyii, pottina ɓe e lorra, du'anoo ɓe, insinanoo ɓe, hunna ahadi maɓɓe, teddina weldiiɓe maɓɓe.

### Jeetataɓun ɗum: Ko moƴƴingol jikku mun e heddii ɓe ɓen:

Annabiijo on mo jam e kisiyee woni e mun on maaki: "Ko ɓuri timmude e gomɗimɓe ɓen gomɗinal, ko ɓurɗe on moƴƴude jikku"[[6]](#footnote-6).

Ɓe maaki kadi: "Mo mi ɓuri yiɗude on e mon, e ɓuroowo lam on ɓadaade nokku Ñalnde Danrgal, ko ɓurɗo on moƴƴude on jikku"[[7]](#footnote-7).

Allah sifori Annabiijo mo jam e kisiyee woni e mun on, wiide: Pellet, hiɗa e jikku mawɗo. (Al Qalam : 4). Nulaaɗo Allah maaki: "Ko mi nuliraa ko timmingol kijjuji moƴƴi ɗin". Tippude e ɗum, hino waɗɗii e juulɗo on moƴƴugol jikku e mawɓe makko ɓen, ɗiggaɗana ɓe wano yawtiri e yewtere men, o moƴƴoo e ɓiɗɓe makko ɓen, o ne'ira ɓe needi moƴƴiri wonndude e neediiji Islaam, o woɗɗindina ɓe e kala ko lorrata ɓe aduna e laakara, o nafqa jawdi makko ndin fii maɓɓe haa ɓe waawana hoore maɓɓe. O moƴƴoo kadi e debbo makko on, e musiɗɓe makko ɓen worɓe e rewɓe, e ɓadondiraaɓe maɓɓe ɓen, e kawtal makko ngal, e yimɓe ɓen fow. O yiɗana musiɗɓe makko ɓen ko o yiɗani kon hoore makko. O jokkoo e enɗam makko ɗam, o teddina mawɗo maɓɓe, o yurmee togooso maɓɓe, o juuroo o ƴelliitoo jarribaaɗo e maɓɓe; gollitirgol daalol Allah: Moƴƴee e Jibimɓe on ɓen, e joomiraaɓe ɓadondiral'en, e wonduɓe ɓen, e waasuɓe ɓen, e kawtaljo jom-ɓadondiral, e kawtal baŋŋe, e wonndiɗɗo baŋŋe, e ɓii laawol. (An-Nisaa': 36). E maaku maɓɓe : "Kala laatiiɗo no gomɗini Allah e Ñalaande Sakkitiinde nden, wata on lorru kawtal makko"[[8]](#footnote-8).[[9]](#footnote-9)

### Jeenayaɓun ɗum: ko haɓugol fii Allah, wallitoo tooñaaɗo, jonnita jom goona on goonga makko, saakita nunɗal.

Allah daali: Haɓiree fii Allah ɓen haɓooɓe on. Wota on jaggitu, pellet, Allah yiɗaa jaggitooɓe ɓen. (Al-Baqarah: 190). O daali kadi: E ko heɓi on, on haɓidetaake fii laawol Allah ngol? Lo'inaaɓe ɓen ka worɓe, e ka rewɓe, e ka fayɓe wi'ooɓe: "Joomi amen, yaltin men e ndee saare nde yimɓe mun tooñi, waɗaa min yiɗaaɓe ka Maaɗa, waɗanaa Men wallaaɓe ka Maaɗa". (An-Nisaa': 75).

Faandunnde haɓugol e laawol Allah ngol, ko tabintingol goonga, saakita nunɗal hakkunde yimɓe ɓen, haɓa tooñooɓe yimɓe ɓen sakkoo ɓe haɗa ɓe rewugol Allah e naatugol Islaam. E hoore ɗum, Himo añi doolugol yimɓe ɓen fii naatugol e diina Islaamu kan. Allah daali: Doolugol alaa e diina Allah kan. (Al-Baqarah: 256).

Fewndo ka haɓugol, sellaŋtaa juulɗo warugol debbo maa paykun maa nayeejo, ko tooñuɓe ɓen tun o haɓidata e mun.

Kala waraaɗo fii laawol Allah ngol, haray ko yanɗo sahiidi, marɗo martaba, e njoɓdi e mbarjaari ka Allah. Allah daali: Wata a sikku waraaɓe ɓen fii laawol Allah ngol ko maayuɓe, si ko woni: ko wuuruɓe ka Joomi maɓɓe hiɓe arsikee, hiɓe weltora ko Allah okki ɓe kon e ɓural Makko, hiɓe wewlira ɓen [siɗɓe] maɓɓe ɓe ɓe hawraali e mun ɓaawo maɓɓe, wonnde kulol alanaa ɓe, wanaa kamɓe woni ko sunoytoo. [Al-Imraan: 169-170] .

### Sappaɓun ɗum: Ko du'agol e jantagol jannga Alqur'aana:

Ko non gomɗinal neɗɗo on ɓeydori woo, o ɓurata humondirde e Allah, o toroo Mo, o yankinonara Mo fii no O humta haajuuji makko aduna, e yaafanagol junuubi e goopi makko, e ɓamtaneede darjaaji ka laakara. Allah ko Tedduɗo, Dokko, Yiɗuɗo toreede. O daali: Si jeyaaɓe Am ɓen lamndike ma fii Am, haray ko Mi ɓattiiɗo. Miɗo jaabina toraare torotooɗo si o torike Lam. (Al-Baqarah: 186). Allaj noototo kala toriiɗo Mo, si tawii ko moƴƴo wonande jeyaaɗo on O rokka mbo baraaje nden toraare.

Hino jeyaa kadi e jikkuuji gomɗinɗo, ɗuɗɗinorgol jantagol Allah jemma e ñalorma, kenen e gunndoo; O mawninira Allah noone kala e mawningol. Jantagol Mo ngol, ko wano wiide: Subhan Allah, wa alhamdulillah, wa la ilaha illa Allah, wa Allahu akbar, e nanndi e mun. Allah no marani ɗum njoɓdi e mbarjaari mawndi. Nulaaɗo Allah mo jam e kisyee woni e mun on maaki: Teeltuɓe ɓen aditike. Ɓe wi'i: ko homɓe woni weddotooɓe ɓen, Nulaaɗo Allah? Ɓe maaki: "ko janntotooɓe Innde Allah ɓen ko ɗuuɗi ka worɓe e ka rewɓe"[[10]](#footnote-10). Allah kadi daali: Ko onon yo ɓen gomɗimɓe, jantoree Allah jantoore ɗuuɗunde, Seniniron Mo bimmbi e kiikiiɗe. (Al-Ahzab: 41-41). O daali kdi: Janntee Lam, Mi anndita on, yetton Lam hara on yeddaali Lam. (Al-Baqarah: 152). Hino jeyaa e jantagol Mo, janngugol Deftere Makko nden (Alqur'aana teddunde nden). Ko no jeyaaɗo on ɗuɗɗiniri woo janngugol Alqur'aana, o taskoo nden, darja makko on ɓeydorta ka Allah.

Janngoowo Alqur'aana on wi'anoyte Ñalnde Darangal: "Janngu, ƴawaa wano janngirayno-ɗaa ka aduna; anndaa nokkuure maa nden, ko ka sakkitorde Aaya mo janngayno-ɗaa"[[11]](#footnote-11).

### Sappo on: ko janngugol sari'a Islaamu on, janngina yimɓe ɓen e nodda e mun:

Nulaaɗo Allah on mo jam e kisiyee woni e mun on maaki: "Kala rewuɗo laawol, hino ɗaɓɓa ganndal, Allah newninay mo laawol haa ka Aljanna. Ko pellet, Malaa'ka en hino joltinana gabitanji mun ɗaɓɓoowo ganndal, weltorgol ko on waɗata".

Ɓe maaki kadi: Ko ɓuri moƴƴude e mon, ko on anndiniiɗo Alqur'aana, o anndini nde. Ɓe maaki kadi: "Malaa'ika en juulay e jannoowo yimɓe ɓen, moƴƴere". Ɓe maaki kadi: "Kala nodduɗo e moƴƴere, o heɓay njoɓdi yeru njoɓdi gollitirɗo on, e hoore ɓe ɗuytantaake huunde e njoɓdi maɓɓe ndin".

Allah daali: Hara ko hommbo ɓuri moƴƴude konngol, wano on nodduɗo e fii Allah, o golli moƴƴere, o wi'i: "Min, ko e juulɓe ɓen mi jeyaa?". (Fussilat : 33).

### Sappo e ɗiɗi on: ko welegol ñaawoore Allah e Nulaaɗo Makko on:

Ko salagol lunndaade sari'a Allah ɓurɗo ñeeñude on e ɓurɗo yurmeende on; Mo huunde suuɗaaki ɗum ka leydi wanaa ka kammu, Mo ñaawoore Mun battinortaa mbeleeɗe jeyaaɓe e dunndaraŋke. Hino jeyaa e yurmeende Makko nden, tawde O sari'nanii jeyaaɓe Makko ko moƴƴanta ɓe aduna e laakara, O fawaa ɓe e ɗum ko ɓe townataa, e jeygol kaaku Makko ngol, ñaawitorgol ko O sar'ini kon e kala huunde, hara ontigi hino hatti e weltorgol ɗum.

Allah daali: Hey, Mi Woondirii Joomi maaɗa, ɓe 'timmiŋta) gomɗinal haa ɓe ñaawinora maa ko yani kon hakkunde maɓɓe, refti ɓe heɓataa ɓitteende ka pittaali maɓɓe e kon ko ñaawuɗaa, ɓe jebbiloo jebbilagol. (An-Nisaa': 65). O daali kadi: E ko ñaawoore majjuyankooɓe ɗaɓɓata? Ko hommbo ɓuri Allah ñaawoore wonannde yimɓe yananaaɓe? (Al Maa'idah: 50).

## B- Harminaaɗi ɗin e haɗaaɗi ɗin:

### Aranun ɗum: Ko sirku (kafidugol Allah e goɗɗum goo)

wano sujjanoowo ko woori Allah maa toragol ko wanaa Allah, ɗaɓɓira ɗum humtaneede haaju, maa hirsana ɓaɗtorgol goɗɗum goo ko wanaa Allah, maa jonnitugol jeyaŋkaaku ngun ko woori Allah; foti non hara ko ko wuuri ɗum waɗanaa maa hara ko ko maayi, maa hara ko gaburu maa hayre maa leggal maa laamɗo maa Annbaajo maa waliyaajo maa kullun m. ko wanaa ɗum, fow e mun ko sirku mo Allah yaafaŋtaako jeyaaɗo huuwuɗo ɗum si wanaa hara O tuubu o naatiti Lislaam.

Allah daali: Pellet, Allah yaafantaako kafidoowo Mo e goɗɗum, Himo yaafaonoo ko jaasi ɗum wonannde on Mo O Muuyi. Kala kafiduɗo Allah goɗɗum, gomɗii haray o fepindiima bakkaatu mawɗo. (An-Nisaa'i: 48). Juulɗo rewataa si wanaa Allah, o torotaako si wanaa Allah, o hoynantaako si wanaa Allah. Allah daali: "Maaku : "Pellet, julde am nden, e kirse am ɗen, e nguurndam am ɗam, e maayde am nden, ko Allah woodani, Jeyɗo Winndere nden". Kafidiiɗo alanaa Mo! Ko ɗum mi yamiraa, ko mi woni arano e jebbiliiɓe ɓen". (Al An'aam :162-163).

Hino jeyaa e sirku: fiɓugol wonnde Allah no mari genndiraawo maa ɓiɗɗo - senayee woodanii Mo e ɗum - maa fiɓa wonnde ko rewetee goo hino woodi ko wanaa Allah. Hara nun hino e [kammuuli e leydi ndin] rewteeɗo ko wanaa Allah, ɗi bonayno, senaare woodani laado arsi e kove sifatoo ko. (Al Anbi'aa: 22).

### Ɗiɗi on : ko mbilewu, e ndureyaagal, e nodditagol anndugol ko wirnii:

Mbilewu e ndureyaagal, ko keeferaaku. Tawde mbileejo ko maa humondira e seytaane, o ɗoftoo ɗi o acca Allah; ko ɗum waɗi si dagantaako juulɗo, yahugol ko mbileeɓe ɓen maa goongina ɓe e ko ɓe fenata ɓe fewna e wiigol hiɓe anndi ko wirnii maa ko waɗata.

Allah daali: Maaku: "Wonuɓe ɓen ka kammuuli e ka leydi anndaa ko wirnii si wanaa Allah.". (An-Naml : 65). O daali kadi: Ko Kanko woni annduɗo ko wirnii, O fenñinantaa hay gooto wirniiɗi Makko ɗin; si wonaa on mo O welanaa immorde e Nulaaɗo, O naɓiray on ɗon teleren yeeso makko e ɓaawo makko aynooɓe. (Al Jinn : 26- 27).

### Tati on : ko tooñe:

Tooñe ko damal yaajungal, ngal golle bonɗe ɗuuɗuɗe naatata e mun, battinayɗe e neɗɗo; hino e mun tooñugol hoore mun, e tooñugol woɗɓe goo, e tooñugol renndo ngon e tooñugol ayɓe mun. Allah daali: Wata tikkangol yimɓe duñu on haa ronkon nunɗude. Nunɗee, ko ɗum ɓuri ɓaɗtaade gomɗal ngal. (Al Maa'ida: 8). Allah humpitii en wonnde O yiɗaa tooñooɓe ɓen. Nulaaɗo mo jam e kisiyee woni e mun maaki: Allaaahu toowuɗo On daali: "Ko onon yo jeyaaɓe Am, Min Mi harminii tooñe e hoore Am, Mi waɗii ɗum kadi ko harminaa hakunde mon, wata on tooñidir".[[12]](#footnote-12). Ɓe maaki kadi: Wallo musiɗɗo maa on si o tooñu maa o tooña. Gorko goo wi'i: Nulaaɗo Allah, mi wallay mo si o tooñaama. Yeeto lam non si taw o tooñu, ko honno mi wallirta mo? Ɓe maaki: "Ko yo a heedo mo, maa haɗaa mo tooñugol; ko ɗum woni wallugol mo"[[13]](#footnote-13).

### Nayi on : ko ittugol wonkii ki Allah harmini warugol si wanaa e hoore goonga

Ɗum ko bone mawɗo ka diina Islaam, Allah kammbiranii ɗum lette muusuɗe, e yaggineede aduna warugol warɗo on, si wanaa haraa waranaaɓe ɓen yaafi mo. Allah daali: Ko sabu ɗum Men farliri e ɓiɗɓe Israa'iila ɓen, wonnde: "Kala warɗo wonkii hara wanaa yottanagol wonkii maa (o) bonni ka leydi, haray o wa'ii wa warɗo yimɓe ɓen fow, mo wuurnii ki kadi, o wa'ii wa wuurnuɗo yimɓe ɓen fow". (Al Maa'ida: 32). O daali kadi: Kala warɗo gomɗinɗo e hoore teyde, njoɓdi makko ndin ko Jahannama, luttoowo e nder magge; Allah tikkanii mo, O huɗii mo, O hebilanii mo lette mawɗe. (An-Nisaa': 93).

### Jowi on: Jaggitugol e jawle yimɓe ɓen

Foti non ko wujjugol maa jattugol maa ñaamirgol ndi ngeenaari ma ɗaynugol maa ko wanaa ɗum. Allah daali: Ngujjo [gorko] e ngujjo [debbo]: taƴee juuɗe maɓɓe ɗen, njoɓdi ko ɓe faggitii kon, ɗum ko lette immorde ka Allah. Allah ko Fooluɗo, Ñeeñuɗo. (Al Maa'ida: 38). O daali kadi: Wata on ñaamir jawle mon ɗen hakkunde mon e hoore meere. (Al Baqarah: 188). O daali kadi: Ɓen ñaamirooɓe jawle alyatimeeɓe ɓen e hoore tooñee, (anndee) pellet, ko ɓe woni ñaamude kon ɓe waɗa e deedi maɓɓe, ko yiite, arma ɓe naata e huɓɓunge. (An-Nisaa': 10).

Islaam hino haɗo jaggitugol jawle yimɓe ɓen, kammbirani jaggitooɓe ɓen lette saɗtuɗe wonannde jiiɓitooɓe ngam furoo mbo e yeu mum bonnoove yuvvudi e renndo ngon.

### Jeegoo on : Ko fuuntude, hoda e firtude aadi.

Noone kala e hiilugol, foti ko ka ngeyngu maa ka yeeyugol ekw, fow e mun ko sifaaji ŋiñaaɗi ɗi Islaamu haɗi rentini e mun.

Allah daali: Bone woodanii ɓe juurintaa ɓen; ɓen tawɓe si etanaama e yimɓe ɓen, ɓe timmiŋtaa, si ɓe etanii ɓe maa ɓe manndikanii ɓe, ɓe ɗuyta. E ɓee kan fellitaa wonnde ko ɓe immintinteeɓe ñalaande mawnde? Ñalnde yimɓe ɓen immoytoo fii nootagol Jeyɗo tageefo ngon. Al Muɗaffifiin 1-5. Nulaaɗo Allah on maaki: "Kala janfiiɗo men, o jeyaaka e amen"[[14]](#footnote-14). Allah daali: Pellet, Allah yiɗaa on janfotooɗo, bakkondinɗo : (An-Nisaa'i: 107).

### Jeeɗiɗi on : ko jaggitugol e yimɓe ɓen

Jaggitiraɓe yennugol ɓe, ño'a ɓe, haasidoo ɓe, e sikkitagl ɓe, e fese-fesennagol ɓe, e jalgitugol ɓe ekw. Sabu Islaamu hino etoo ñiibnugol renndo laaɓungo, ka giggol e musidaaku e wallindiral hoonoto, himo haɓa kala nawnaaje jiiɓitayɗe renndo ngon, e kala ko addata firtaade saatika ngayngu e yiɗugol hoore-mun tun hakkunde maɓɓe.

Allah daali: Ko onon yo ɓen gomɗimɓe! Wata yimɓe jalnor yimɓe : hino gasa hara ɓen (jalaaɓe) hino ɓuri ɓe moƴƴude. Wanaa rewɓe woni ko jalnorta rewɓe : hino gasa hara ɓen no ɓuri ɓe moƴƴude. Wata on aybidnir ko'e-mon, wata on bugondir jammooje (bonɗe). Innde faasiqaaku nden bonii ɓaawo nde gomɗinal nden. Kala mo tuubaali, ko ɓen woni tooñuɓe ɓen. Ko onon yo ɓen gomɗimɓe! Woɗɗitee e ko ɗuuɗi e sikke. Pellet, yoga e sikke ko bakkaatu. Wata on wiɗondir, wata yoga mon ño'u yoga. Hara gooto e mo'on yiɗay ñaamugol teewu musiɗɗo mun maayɗo? Hiɗon añi ɗum. Hulee Allah. Pellet, Allah ko Jaɓoowo tuubuubuyee, Hinnotooɗo. (Al Hujuraat : 11-12).

Ko non kadi Islaamu haɓiri leƴƴi-leƴƴi e ɓurdingol hakkunde yimɓe ɓen; fow no fota yeeso diina kan, aarabeejo ɓuraa njam, wanaa daneejo ɓuri ɓaleejo si wanaa ko gooto e maɓɓe ɓurdiri kon oya diina e gomɗal ka ɓernde mun. Fow ko yo foolotir e golle moƴƴe ɗen. Allah daali: Ko onon yo yimɓe! Men tagiriii on immorde e gorel e deyel, Men waɗiri on leƴƴi e gori, fii yo on anndindir. Pellet, ɓurɓe teddude e mon ɓen ka Allah, ko ɓurɓe gomɗude ɓen e mon. Pellet, Allah ko Annduɗo, Humpitiiɗo. (Al Hujuraati 13).

### Jeenay on: Ko fijugol karte,-wure- e yarugol beere e surtugol simme dorog.

Allah daali: Ko onon yo gomɗimɓe, annde siwram ɗam, e karte ɗen, e sanamuuji ɗin e payaloy koy [fow] ko soɓe jeyaaɗum e golle seytaane,woɗɗitee ɗum, belajo'o, on maloyte. Anndee ko seytaane faalaa, ko nde o liɓata ngayngu e konnaagu hakkunde mo'on ka siwram e ka karte, o faloo on gaay e jantagol Alla e julde nden. Hara onon ko on haɗitotooɓe? (Al Maa'ida : 90-91).

### Jeenay on : Ko ñamugol teewu jiibe, e ƴiiƴam e teewu kose.

E denndaangal soɓe lorrayɗe neɗɗo on, maa ñaamugol ko hirsiraa ko woori Allah daali: Ko onon yo ɓen gomɗimɓe! Ñaamee laaɓuɗi ɗi Men arsiki on ɗin, yetton Allah, si wonii ko Kanko rewoton. Anndee ko O harminani on: Ko ko maayi jiibi, e ƴiiƴam, e teewu kose, e kon ko hirsiraaka innde Allah. Kala non duñaaɗo (e ñaamugol ko harmi kon) hara wonaa bewɗo wonaa jaggituɗo, bakkatu fawaaki mo. Pellet, Allah ko Haforoow, Hinnotooɗo. (Al Baqarah : 172-173).

### Sappo on: ko jeenugol maa luutiyaagal

Jeeno, ko kuuɗe ñidduɗe, bonnayɗe jikku e renndo, wona sabu haa dammbe jillondira, ɓeynguureeji yeeboo, needi moƴƴundi waasa. Ɓiɗɓe jinaa ɓen kadi, ɓe so'ya on bone, jamaa on aña ɓe. Allah daali: Wota on ɓatto jeeno ngon, pellet, ɗun ko pankare e laawol bonungol. (Al Israa'i: 32).

Ɗum no sabu saakagol ñaɓɓuuli yiidigal, jiiɓitayɗi fii renndo ngon. Nulaaɗo Allah mo jam e kisiyee woni e mun on maaki: "Bone meeɗaali saakaade e yimɓe haa ɓe feññi mo, si wanaa ñabbuuli e ñawnaaje ɗi ɓe anndaano e mawɓe e maɓɓe saakoto e maɓɓe".

Ko ɗum waɗi si Islaamu yamiri uddugol kala ɗate ɗowayɗe e ɗum; o yamiri juulɓe ɓen hippugol gite, tawde ko naarugol ko harmi kon, duñata e jeeno. O yamiri rewɓe ɓen kadi surragol e hijaabu e nefinagol, fii no ɓe reenira renndo ngon e ñaŋkare. O rerɗiniri sabu ɗum, resugol, wurin himo warjoo yiidigal resindirɓe ɓen ɗiɗo, fii no cuuɗi ɗin ñiiɓira e teddungal, e mawnira needi fayɓe hannde ɓen, e mawɓe janngo ɓen.

### Sappo e go'o on: Ko ñaamugol ribaa

Ribaa bonnay fii jawdi, wona e huutorgol hatonjinayve e jawdi, foti ko yeeyoo maa hara baaso woni ko hatonjini e mun. Ɗum ko ñawlirgol jawdi haa e dumunna happaaɗo, fii no ɓeyditirora ɗon seeɗa ka yoɓugol. Jonnoowo ribaa on huutora baaso hatonjinɗo e jawdi on, o ronnda mo ñamaale fawondirɗe, ɓeydotooɗe e hoore- jawi ndi.

Jonnoowo ribaa on huura yeeyoowo maa tafoowo maa remoowo e kala dillinoowo faggudu on.

O huutoro ko ɓe hatonjini kon e ceede, o fawa ɓe yoɓugol ko ɓurti, e hoore koɓe farli e mum en te tawa be wonah kafaa, ɓe wona e dow bone sonto e perte.

Si on yeeyoowo perti , ñamaale ɗen fawondira e makko, jonnoowo ribaa on daranoo mo. Hara le si tawno ɓe kafu, gooto addi ko mari, wano Islaamu yamiriri, ɗum nawrayno faggudu ndun yeeso, renndo ngon nafitora.

Allah daali: Ko onon yo ɓen gomɗimɓe! Hulee Allah, reenoɗon e ko heddii e ribaa, si wonii ko on gomɗimɓe. Si on waɗaali ɗum, haray hebilanee hare immorde e Allah e Nulaaɗo Makko on. Si on ruttike, hino woodani on ko’e jawle mon ɗen. Wota on tooñu, wota on tooñe. Si o wonii ko sattiraaɗo, haray ko habbagol haa (o) newiree. Ko nde sakkotoɗon non ɓuri moƴƴannde on, si tawno hiɗon anndunoo. (Al Baqarah: 278-279-280).

### Sappo e ɗiɗi on : Ko ndeereraaku e nguddam

Ko ɗum woni yiɗangol hoore-mun tun, nguddo on saloo yaltinnde jawdi makko ndin zakkah fii waasuɓe e miskimɓe, o saloo jonnondiral juuɗe ngal Allah e Nulaaɗo Makko on yamiri. Allah daali: Wata ɓen wuddirooɓe ko Allah okki ɓe kon e ɓural Makko sikku ɗum ko moƴƴere wonannde ɓe. Si ko woni, ɗum ko bone wonannde ɓe. Ar-ma ɓe ŋannanoye ko ɓe wuddiri kon Ñalnde Darngal. Ko Allah woodani ndonndi kammuuli ɗin e leydi ndin. Allah ko humpitiiɗo ko golloton. [Al Imraan: 180] .

### Sappo e tati: ko fenugol e seedagol fenaande

En ardiniino maaku Annabiijo on yo o his: Fenaande hino fewna e bonki, bonki kadi no fewna e Yiite. Goɗɗo seerataa himo fena o fenaande, haa o winndee fenoowo ka Allah.

Hino jeyaano e nooneeji penaale ŋiñaaɗe : seedagol fenaande. Nulaaɗo tiiɗinnno rentingol e ɗum, ɓe feññinani sahaaba en konngol, ɓe maaki: "On accataa mi humpitano ko ɓuri mawnude e mawnuɗi ɗin? Ko sirkangol Allah, e ƴaggangol jinnaaɓe ɓen. Hari hiɓe soɓɓindii, ɓe toolii ɓe maaki: "Mi haɗii on fenaande, mi haɗii on seedagol fenaande". Ko non ɓe fillitori ɗum fii rentingol mofte ɗen yanugol e mun.

### Sappo e nayi on : ko townitaare e haawitaare e hollitagol

Townitagol hollitagol, ko jikkuuji kaanuɗi, ŋiñaaɗi e diina Lislaamu kan. Allah humpitii en wonnde O yiɗaa townitiiɓe ɓen. O daali fii maɓɓe ka laakara: Mbela wonaa ka Jahannama woni jaaƴorde manintiniiɓe ɓen? (Az-zumar : 60). Townitiiɗo haawitii hoore-mun, ko tikkanaaɗo ka Allah, mo tagu Makko ngun añi.

## Tuubugol e harmuɗi ɗin:

Ɗii bakkatuuji mawɗi harminaaɗi ɗi janti-ɗen, hino waɗɗi nde juulɗo kala rentotoo yanugol e majji, tawde kala ko neɗɗo golli, o yoɓitoyte ɗum Ñalnde Darngal : si ko moƴƴere, o yoɓee ɗum; si ko bone kadi, o yoɓee ɗum.

Si juulɗo arii yanude e sugu ɗii harminaaɗi, ko yo o yaccor tuubugol kisan, o ɗaɓɓira Allah yaafuyee. Si tawii tun ko tuubuubuyee laaɓuɗo, haray ko yo o yaltu e junuuji ɗin, o nimsa e ko o waɗi kon, o fiɓa wonnde o fillitotaako ɗum. Si o tooñu goɗɗo, o toroo ontigi yaafuyee, haray o laɓɓini tuubugol makko ngol, Allah jaɓanay mo, hara O lettataa Mo. Tawde mo tuubii e junuubi, hino wa'i mo faggitaaki junuubi.

Haray ko yo insinano Allah ko ɗuuɗi, wurin juulɗo kala hino haani ɗuɗɗinnde insinangol Allah e palje ɗe o waɗata ɗen, ɗuuɗi fanɗi. Allah daali: Mi wi'i : "Insinanee Joomi mon, pellet, O siforii wonnde Haforoowo. (Nuuh : 10). Ɗuɗɗingol insinagol, tuubana Allah, ko jikku muumni en. Allah daali: Maaku: "Ko onon yo jeyaaɓe Am fantimɓe e hoore mun, wata on taƴo yurmeende Allah nden. Pellet, Allah ko haforoowo bakkatuuji ɗin fow. Ko Kanko woni Haforoowo, Hinnotooɗo On". Tuubee ruttoɗon ka Joomi mon, jebbilanoɗon Mo, ado lepte ɗen arde e mon, hara on fabetaake. (Az-zumar: 53-54).

## Tammbitagol juulɓe ɓen sellude eggude diina kan:

Nde tawnoo maakuuji Nulaaɗo Allah on (yo o his) e golle maɓɓe ɗen, e ko ɓe deƴƴa kon e mun fow ko ɓannginayɗum daalol Allah ngol e yamaruyeeji Makko ɗin e haɗaaɗi Makko ɗin ka diina Lislaamu, juulɓe ɓen tammbitori eggugol hadiiseeji Nulaaɗo on no mawniri, ɓe tiiɗnii suɓugol suuta e ɗin maakuuji, ko jeyaaka kon e majji, ɓe ɓanngini ko fennaa kon takka e maɓɓe; ɓe waɗani ɗum doose e njuɓudiiji waɗɗiiɗi, haanaaɗi jokkiteede e jamaanu kala.

E yewtay ɗoo ko raɓɓidi fii ngal ganndal Hadiise, fii no ɓannginiranen janngoowo on, kon ko diina Islaamu kan heerori e diinaaji heddiiɗi ɗin, immorde e ko Allah newirani en reenugol diina no laaɓiri, hara ka jillaali penaale e fefindaare nder jamanuuji ɗin kala.

Eggingol daalol Allah ngol e maakuuji Nulaaɗo on (yo o his) ko e piiji ɗiɗi tuugininoo, ɗin woni:

Hunnjagol e winndugol. Ko juulɓe aramɓe ɓen ɓurunoo tiiɗude e hunnjagol maanditoo hakkee ko ɓe laaɓunoo haqqille. Mo janngii fii maɓɓe, o geloto ɗum, o humpitoo fii maɓɓe. Hari sahaabaajo si nanirii Nulaaɗo maaku, o hunnjotono mo, ontuma o egginamo e hikkiiɓe ɗon ɓen (taabi'iina en), ɓen kadi hunnjoo mo. Ko non ɗum jokkondiraynoo haa hewta e gooto e jannguɓe hadiise ɓen, on kadi hunnjoo mo, o mooɓa ɗe e deftere, o janngana nde taalibaaɓe makko ɓen, haa ɗen defte hewtoya gire goo arooje, wonndude e callal hadiiseeje ɗen (sanad).

Ko ɗum si tawii hadiise woo jaɓetaake e ɓaawo callal makko ngal haa hewti e men.

Ko e ngal callal woni ko ganndal ngal kadi yalti, ngal juulɓe ɓen kadi heertori e ɗiya diinaaji, ngal woni ganngal worɓe hadiise ɓen "Al-Jarh Wa Al-Ta'dil".

Ganndal kippungal fii anndugol fillotooɓe hadiiseeje Nulaaɗo on (yo o his), annda fii maɓɓe, taariika maɓɓe, jibineede ɓe e faatagol maɓɓe, karamokooɓe e taalibaaɓe maɓɓe, e no karamooɓe hannde ɓen maandiniri fii maɓɓe, e no ɓe ɗigginiri hunnjagol, e hoolaare maɓɓe, e goongugol jeewte maɓɓe e kala ko yaadi e ganndal hadiise fii no teŋtinira sellugol hadiiseeje ɗe ɓefillotoo ɗen, tippude e callal fillotooɓe ɓen.

Ko ganndal non, ngal moftere islaam heerori fii reenugol maakuuji dammbeteeɗi ɗin e Annabiijo on. Haa hannde woodaaka e taariika on, sugu ngal ganndal e tiiɗnaare mawnde himmiranaande maakuuji goɗoo, wano hadiiseeje Nulaaɗo Allah hittiranaa non.

Ganndal mawngal, maandinaagl e defte himmiranaaɗe fii fillayeeji hadiise ɗin, janntiiɗe fii fillotooɓe ujune ujune, fii tun ko tawi kon ɓe eggii maakuuji Nulaaɗo Allah on (yo o his) e mofte hikkiiɗe ɓe. Yiltugol paɗe woo waɗaali e ngal ganndal, wurin ko manndakke ngal sifori ka seɗugol hakkunde goonga e fennade, maa hakkunde ko sellude weso mbo feni wi\*e fenii mbo goongi wi\*e goongii, mbo seli ndeenko wiye selli mo sellaani wiyeye sellaani, ko hono nih ɓe waɗani ɗum doose ɗe ɓe anndira.

Hadiise sellataa ka maɓɓe, si wanaa hara callalal makko ngal hino jokkondiri, tawa fillii ɓe ɓen hino sifori nunɗal e goonga, wonndude e semmbugol reende e tonngude.

### A taway e ganndal Hadiise ngal kadi

Ɗuuɗiraa callalal hadiise gooto, ka tawata hadiise eggete e Nulaaɗo (yo o his) hara ko fillotooɓe ɗuuɗuɓe eggi mo e maɓɓe; hadiise gooto on heɓa tuunande ɗiɗi maa tati maa nayi, e wonnde haa e tuugnande sappo, wonnde nden ɓura ɗum.

Ko no sanaduuji ɗin ɗuuɗiri woo, hadiise on heɓirta doole, o sella dammbeede e Nulaaɗo (yo o his). Hadiise mo hoolaaɓe ɓurɓe sappo fiilii, hino wi'ee hadiise ɗuuɗiraɗo (mutawaatir): ko on noone ɓuri toowude e ko eggaa kon ka juulɓe ɓen. Ko no fiyaaku on mawniri woo ka Islaamu (wano tugaale Islaamu ɗen) ko non fillayeeji ɗin ɗuuɗirta e mun. limtina tuugnande habroovbe, nde nyaawoore nde woni e cate fof e jidaade tuugnorde habroobe ɓura famɗude hiimmireede mum kadi ɓurai lo'ude.

Ko ɓuri mawnude e ko fillayeeji ɗi juulɓe ɓen hittini fii mun, ko seɗugol eggannde Alqur'aana nden. Ɓe hittiniri no mawniri fii winndugol e hunnjagol nde, e nyeenyxude konngi e yaltirde karfe e laabi jande,Ko ujune ujune fillotooɓe woni ko eggi nde gire gire, ko ɗum waɗi si tawii nde meeɗaali wayleede maa wattiteede. Deftere janngeteende nden hiirnaange, ko nden kadi janngetee fuɗnaange; ko nden woni nokku kala e leydi ndin. Ko ɗum goongini ko Allah kon wiide: Menen Men jippinii Deftere nden, ko Menen kadi woni reenooɓe nde. (Al Hijr: 9).

## Ka timmoode,

Haray ko ɗum woni diina Islaamu, feññin ka bajjinɗingol Alllah. Hika anndiree: "La ilaha illa Allah". Ko ɗum woni diina Islaamu ka Allah welanaa jeyaaɓe Makko ɓen diina.

Hannde timminan Mi on diina mon kan, Mi timminii e dow mooɗon neemaaji Am ɗin, Mi welanaama on Lislaamu on diina. (Al Maa'ida : 3).

Ko ɗum woni diina Islaamu mo Allah jaɓantaa gooto si wanaa kaa ɗoo. Kala ɗaɓɓuɗo ko woori Lislaamu on diina, o jaɓaŋtaake ɗum, on ɗon ka laakara, ko o jeyaaɗo e hayruɓe ɓen. (Al Imraan: 85)

Ko ɗum woni diina Islaamu, mo tawata gomɗinɗo mo woo, o golli golle moƴƴe, on ɗon jeyete e malooɓe ɓen ka Aljannaji neema. Pellet, ɓen gomɗimɓe ɓe golli moƴƴi ɗin, laatanto ɓe Aljannaaji firdawsi werde. Ko ɓe duumotooɓe nder ton, ɓe ɗaɓɓataa gaayi makko waylitorde. (Al Kahf: 107-108).

Ko ɗum woni diina Islaamu. Wanaa ko woɗɓe tun heertorta, kala gomɗinɗo, o noddi yime ɓen e mun, ko on ɓuri hanndude e makka, ko on kadi ɓuri teddude ka Allah. Pellet, ɓurɓe teddude e mon ɓen ka Allah, ko ɓurɓe gomɗude ɓen e mon. (Al Hujraat: 13).

Heddii yo en finndinir janngoowo tedduɗo on, toɓɓe himmuɗe, wonɗe fslaade yimɓe ɓen naaugol e kaa diina, ɗen woni:

1- Ko majjeede fiɓnde e sari'a e neediiji Islaamu ɗin : hino anndaa non yimɓe ɓen ko anyɓe ko ɓe majjaa kon. Ko ɗum waɗi si tawii kala himmirɗo Islaamu on hino haani ka janngata, o jannga, o jannga kadi, refti o jannga haa o annda ɓullitirɗe diina asli kan. O janngira fii waasde heedande hay gooto nundudi wiɗagol ɗaɓɓita goonga kan.

2- Ko haɓɓitagol e diina maa aada maa pine ɗe neɗɗo on mawni e mun, ko aldaa woo e taskagol, luggina miijo, annda si ko o woni e mun kon no selli. O wona ɗon e haɓɓitagol e naamuuji, o saloo kala diina ko wanaa diina mawɓe ɓen. ɗum muurna gite sukka noppi, udda hakkille hara ontigi daɓɓataa senndugol hakkunde niɓe e annoora.

3- ko mbeleeɗe e tuuyooji woni ɗin : ɗin kadi jogitoto miijo e muuyeede ngon haa ngo murta o yirba, neɗɗo on salora goonga e jebbilaare nden no o anndiraa.

4- palje e ooñanɗe juulɓe goo, dammbayɓe penaale e diina Islaamu ɓen : hara non Islaamu no daɗndii e ɗum. Yo fow anndu wonnde Islmaau lamnditortaake ooñanɗe yimɓe ɓen.

Hino jeyaa e ɗate ɓurɗe newaade anndugol goonga kan, nde neɗɗo on fewtinirta ɓernde makko nden e Allah, o ruttoo e Makko, o toroo mo feewugol e laawol focciingol ngol, e diina ñiiɓuka kan, diina ka Allah welaa kan, o toroo heɓugol nguurndam newii ɗam, e maloore duumotoonde, nde malkiseede aratahj caggal mayre. O fellita wonnde Allah jaabinanay mo, si wonii o torike Mo. Allah daali: Si jeyaaɓe Am ɓen lamndike ma fii An, haray ko Mi ɓadiiɗo. Miɗo jaabina toraare torotooɗo, si o torike Lam. Yo ɓe nooto Lam, ɓe gomɗina Lam. Belajo’o ko ɓe feewoya. (Al-Baqarah: 186).

Nde timmirii yettude Allah.

[Diina Lislaam.](#_Toc1)

[Hunorde](#_Toc2)

[Janngoowo tedduɗo,](#_Toc3)

[1- Konngol Tawhiid (La Ilaha Illa Allah)](#_Toc4)

[B- Ko fii honɗum Allah tagiri en?](#_Toc5)

[2- Muhammadu ko nulaaɗo Allah:](#_Toc6)

[a - ko firti wonnde nulaaɗo? ko hommbo woni Muhammadu? hara nulaaɓe goo no adinoo mo?](#_Toc7)

[b- Aarano e nulaaɓe ɓen, ko ben men Aadama:](#_Toc8)

[2- Annabi Nuuhu:](#_Toc9)

[Annabi Huud:](#_Toc10)

[Annabi Saalih:](#_Toc11)

[Annabi Ibraahiim:](#_Toc12)

[Annabi Luut:](#_Toc13)

[Annabi Su'aybu:](#_Toc14)

[Annabi Muusaa:](#_Toc15)

[Annabi Iisaa:](#_Toc16)

[Muhamadu Nelaaɗo Alla woni timmorde Annabaaɓe e Nelaaɓe.](#_Toc17)

[a- Dammbe e iwdi makko e teddjungal makko:](#_Toc18)

[b- Sifaaji makko ɗi:](#_Toc19)

[c- Quraysh e Arabu:](#_Toc20)

[d- Nuleede Annabiijo on mo jam e kisiyee woni e mun:](#_Toc21)

[d- Semmbinirgol Annabiijo on mo jam e kisiyee woni e mun on:](#_Toc22)

[e- Sahaabaaɓe tedduɓe ɓen:](#_Toc23)

[4- Tugaale Islaamu ɗen:](#_Toc24)

[Tugalal Aranal nagl: Ko seedagol reweteeɗo tanaa Allaahu alaa, e wonnde Muhammadu ko Nulaaɗo Allah.](#_Toc25)

[4-2- Tugala ɗimmal ngal ko: ñinnugol julde](#_Toc26)

[Tugalal tammal ngal : Fii asakal](#_Toc27)

[Tugalal nayaɓal ngal: hoorugol lewru koorka](#_Toc28)

[Tugalal jowaɓal ngal: Hajjugol ka Suudu hormordu.](#_Toc29)

[5- Tugaale gomɗinal ngal:](#_Toc30)

[6- Tinndinooje e jikkuuji Lislaamu ɗin:](#_Toc31)

[6-1- Yamiraaɗi ɗin:](#_Toc32)

[Aranun ɗum : Ko wowlugol goonga:](#_Toc33)

[Ɗimmun ɗum : ko tottugol hoolaare, hunna ahada, nunɗa hakkunde yimɓe ɓen:](#_Toc34)

[Tammun ɗum: Ko yaŋkinagol hara townitaaki:](#_Toc35)

[Nayaɓun ɗum: Ko okkugol, e wintagol e moƴƴere.](#_Toc36)

[Jowaɓun ɗum: Ko muññagol ronnditoo lorra:](#_Toc37)

[Jeegaɓun ɗam: Ko hersugol](#_Toc38)

[Jeeɗiɗaɓun ɗum: Ko ɗiggangol mawɓe ɓen](#_Toc39)

[Jeetataɓun ɗum: Ko moƴƴingol jikku mun e heddii ɓe ɓen:](#_Toc40)

[Jeenayaɓun ɗum: ko haɓugol fii Allah, wallitoo tooñaaɗo, jonnita jom goona on goonga makko, saakita nunɗal.](#_Toc41)

[Sappaɓun ɗum: Ko du'agol e jantagol jannga Alqur'aana:](#_Toc42)

[Sappo on: ko janngugol sari'a Islaamu on, janngina yimɓe ɓen e nodda e mun:](#_Toc43)

[Sappo e ɗiɗi on: ko welegol ñaawoore Allah e Nulaaɗo Makko on:](#_Toc44)

[B- Harminaaɗi ɗin e haɗaaɗi ɗin:](#_Toc45)

[Aranun ɗum: Ko sirku (kafidugol Allah e goɗɗum goo)](#_Toc46)

[Ɗiɗi on : ko mbilewu, e ndureyaagal, e nodditagol anndugol ko wirnii:](#_Toc47)

[Tati on : ko tooñe:](#_Toc48)

[Nayi on : ko ittugol wonkii ki Allah harmini warugol si wanaa e hoore goonga](#_Toc49)

[Jowi on: Jaggitugol e jawle yimɓe ɓen](#_Toc50)

[Jeegoo on : Ko fuuntude, hoda e firtude aadi.](#_Toc51)

[Jeeɗiɗi on : ko jaggitugol e yimɓe ɓen](#_Toc52)

[Jeenay on: Ko fijugol karte,-wure- e yarugol beere e surtugol simme dorog.](#_Toc53)

[Jeenay on : Ko ñamugol teewu jiibe, e ƴiiƴam e teewu kose.](#_Toc54)

[Sappo on: ko jeenugol maa luutiyaagal](#_Toc55)

[Sappo e go'o on: Ko ñaamugol ribaa](#_Toc56)

[Sappo e ɗiɗi on : Ko ndeereraaku e nguddam](#_Toc57)

[Sappo e tati: ko fenugol e seedagol fenaande](#_Toc58)

[Sappo e nayi on : ko townitaare e haawitaare e hollitagol](#_Toc59)

[Tuubugol e harmuɗi ɗin:](#_Toc60)

[Tammbitagol juulɓe ɓen sellude eggude diina kan:](#_Toc61)

[A taway e ganndal Hadiise ngal kadi](#_Toc62)

[Ka timmoode,](#_Toc63)

1. Naafiqi: ko feññinoowo juulɗude, kono hara tigi on wanaa ɗum o fiɓi ka ɓernde makko. [↑](#footnote-ref-1)
2. Ko Bukhari fillii mo ka deftere gomɗinal, damal: maande naafiqi (1/15). [↑](#footnote-ref-2)
3. Ko Muslim fillii mo (17/200) ka deftere : Aljanna, sifaaji ɗi yimɓe Aljanna anndirtee. [↑](#footnote-ref-3)
4. Ko Bukhari fillii mo ka deftere murtuɓe ɓen, damal 5 (9/20). [↑](#footnote-ref-4)
5. Ko bukhari fillii mo ka deftere fii needi, damal fii ɓurɗo hanndude e moƴƴeede e mun (2/8). [↑](#footnote-ref-5)
6. Ko Abu Daawuud fillii mo ka deftere sunnah, damal ko tinndinta e ɓeydagol maa ɗuytagol (6/5), e Tirmidhi ka deftere fii muyningol, damal ko joli e haqqee debbo e hoore genndo mun (3/457). Tirmidhi wi'i: ko moƴƴo, selluɗo ka ñaawoore Albaani: ndaaru sahih Abi Daawuud (3/886). [↑](#footnote-ref-6)
7. Ko Bukhari yaltini mo ka deftere fii jikkuuji moƴƴi, damal sifaaji Annabiijo on (4/230) ka ɓe maaki: "Ko ɓuri on moƴƴude, ko ɓurɗo e mon on jikku". [↑](#footnote-ref-7)
8. Ko Imam Ahmad fillii mo ka Musnad (17/80). [↑](#footnote-ref-8)
9. Ko Bukhari fillii mo ka deftere fii needi, damal : kala gomɗinɗo Allah e ñalaande laakara nden, wata o lorru kawtal makko. (8/13). [↑](#footnote-ref-9)
10. Ko Muslim fillii Hasdiise on, ka deftere janntoore e toraare, damal fii rerɗingol e janntoore (4/17). [↑](#footnote-ref-10)
11. Ko Abu Daawud fillii mo (1464), e Tirmidhi (2914), e Nasaa'ii ka sunan al-kubra (8056) e Ahmad (6799). [↑](#footnote-ref-11)
12. Ko Muslim fillii mo ka deftere diggere e jokkere enɗam e neediiji, damal harmingol tooñe (16/132). [↑](#footnote-ref-12)
13. Ko Bukhari fillii mo ka deftere tooñe e wippagol, damal wallu musiɗɗo maa on si o tooñu maa o tooña (3/168). [↑](#footnote-ref-13)
14. Ko Muslim fillii mo (2/109). [↑](#footnote-ref-14)